Арсенал D Креативная вебстудия, регистратор доменов .UZ, Хостинг-провайдер уз - Арсенал D Креативная вебстудия, регистратор доменов .UZ, Хостинг-провайдер уз -Фойдали Зараркунандалар\n1 yanvar Yangi yil\n14 yanvar Vatan himoyachilari kuni\n8 mart Xalqari xotin-qizlar kuni\n21 mart Navruz\n7 may Aloqachilar Kuni\n1 sentabr O`zbekiston Respublikasi Mustaqillik kuni\n1 oktabr O`qituvchilar kuni\n20 oktabr Harbiy aloqachilar kuni\n8 dekabr O`zbekiston Konstitutsiyasi Kuni\n17 iyul «Arsenal D» tug`ilgan kuni\n14 fevral Sevishganlar kuni, Kompyuter xodimlari kuni\n25 iyul Tizim administratorlari kuni\n12 sentabr Dasturlovchilar kuni\n3 dekabr 3D grafikasi kuni\n1 aprel Kulgi kuni va Xalqaro qushlar kuni\n12 avgust Xalqaro yoshlar kuni\n30 sentabr Xalqaro tarjimonlar kuni\n5 oktabr Butun jahon o`qituvchilar kuni\n30 noyabr Xalqaro axborot ma`lumotlarini himoya qilish kuni\nBosh sahifa / Matbuotda biz / Фойдали Зараркунандалар\nНима учун киберсквотингни йўқ қилмаслигимиз ва ўзимизнинг сайтларни виждонсиз «тадбиркорлардан» ҳимоя қилмаслигимиз кераклиги ҳақда Arsenal D компаниясининг UZ зонасида рўйхатга олиш ва вебсайтларни яратиш иҳтисослиги бўйича эксперт Швабауэр Павел гапириб берди.\n— Ўзбекистонда киберсквотингни йўқ қилиш ва курашиш шартми?\n— Ўйлайманки, киберсквотингни чеклашганда ёки тақиқлашганда ҳам у ривожланаверади. Ундан ташқари, турли тақиқлар ва тўсиқлар фақатгина умумий домен зонасини секинлаштиради. Умумий тавсия бу — ташқи таъсирлардан ўз бизнесини асрашдир. Бунинг учун камида керекли бўлган домен номини рўйхатдан ўтказиш ва махсулот белгисини сақлаб туриш керак бўлади.\n— Сизнингча, сквоттерларни UZ зонаси қанчалик жалб қилади?\n— Чет элда UZ доменлар зонаси ҳақда жуда кам маълумотга эга. Унинг халқлар аъро интеграция системаси баланд эмас. Бу ўз йўлида бизнинг доменларнинг хорижий компаниялар учун машхурлигини кескин пасайтиради. Хорижий компаниялар ўзининг савдо белгиси ва маҳсулот номи домени бўшлиги хақда хабардор эмас. Шу сабаб кўпинча сквоттерлар томонидан айлантирилган доменлар рўйхатдан ўтказилади. UZ зонаси кам ҳажмга эга бўлган қизиқарли бўш доменларга эга бўлса ҳам, киберсквотерлар, домейнерлар ҳамда оддий фойдаланувчилар учун қизиқишга эга. Албатта, ўнлаб доменларни рўйхатдан ўтказувчи жисмоний ва юридик шахслар ҳам бор. Аммо уларнинг хажми унча кўп эмас. Оддий мисол. Агарда сиз UZ зонаси — cctld.uz сайти маъмуриятига кириб facebook.uz, rambler.uz доменларини бўшлигини текшириб кўрсангиз, кўпинча улар банд бўлишади ва мутлоқ ушбу савдо белгисига ёки хизматига тегишли бўлмаган вакилларга қарашлидир. Маҳаллий компаниялар ва савдо белгиларига хақда ниме дея оласиз?\n— Гоҳида шундай бўладики маҳаллий компаниялар , яъни сайтлар эгалари турли сабабларга кўра доменларини рўйхатга олиш вақтини узайтиришни эсдан чиқариб қўйишади. Бу эса Интернет муҳитда ўз вакиллигини йўқотишга олиб келади. Шундай доменлар борки, ўз номига рўйхатдан ўтказиб олишга улгурадиган жуда кўп овчилар бор. Компания йўқотилган доменини суд қарори билан қайтариб олиш мумкин. Аммо шундай пайтлар бўладики, суд тартибидан олдин тарафлар келишувга келиб турли саволларни ечишади. Амалий кўрсатмаларга кўра, доменни қайтариб олишга қараганда уни рўйхатдан ўтказиш осонроқдир.\n— Мижозлар сквоттинга тегишли арзлари билан мурожаат этишадими?\n— Албатта, муоажаат этишади. Шу билан бирга ҳамма киберсквотингни айблашади. Деярли 100% мурожаатлар ўз доменларини эҳтиётсизликлари сабаб қўлдан бой беришади. Шундай патлар бўладики, даълиллар асосида мижозларга ўз лоқайтликлари сабаб ва бунда хеч кимнинг айби йўқлигини исботлашга тўғри келади. Ҳозирги кундаги қоидаларга кўра, янги мулкдор рўйхатдан ўтиш қоидаларини бузмаслиги керак. Биз, Arsenal D рўйхатчилари, янги мулкдор маълум бир йиғиндига доменни қайтариб олишни сўрамагунча, буга киберсквотинг сифатида баҳо бера олмаймиз. Рўйхатчи сифатида биз доменни танлашда ва қайтариб беришда хеч қандай характни амалга ошира олмаймиз. Биз фақат икки тарафларнинг саволларни ечишда ва судга мурожаат қилишларини маслаҳат беришимиз мумкин.\n— Айрим бир мамлакатларда киберсквоттингга эътиборсизлик билан, бошқа бир мамлакатларда эса фирибгарликдай муносабатда. Бу хақда сизнинг фикрингиз қандай?\n— Мен киберсквоттингга салбий ҳодиса сифатида қарамас эдим. Агар ўрмонда бўрилар бўлмаса ўрмон «касалланади». Сквоттерлар ва домен йўқолиши, фойдаланувчиларга янада эътиборлироқ ва Интернетда ўз вакилликлари ва интеллектуал ҳусусийлигини сақлашларига мажбур қилади. Бундан ташқари, бир марта йўқотган доменни мулкдор бер неча номлар ва оҳангдош номлар билан рўйхатга олади. Бу савдо тармоқларида қўшимча маблағларни қизиқтиради, бу эса ўз ўрнида Интернет билан боғлиқ капитал айланмани айлантиради ва ривожлантиради. Менинг фикримча, киберсквоттиниг домейнинг каби фирибгарлик эмас. Албатта, рағбатлантириш тўғри бўлмаса ҳам, тажовузкор курашни олиб боришга ҳам хеч қандай зарурият йўқ. Бозор ва интернет муҳит бу керакли бўлган тўла қонли ўз ўрни ва қарама қаршилик тартибидир.\n©2004-2020 Arsenal D Manzil


САМАРҚАНДГА ЖАНУБИЙ КОРЕЯЛИКЛАРНИНГ ҚИЗИҚИШИ КАТТА — Исломобод\nСиз шуердасиз Бош саҳифа → САМАРҚАНДГА ЖАНУБИЙ КОРЕЯЛИКЛАРНИНГ ҚИЗИҚИШИ КАТТА\nҚадимий ва ҳамиша навқирон шаҳарнинг жорий йил 9 ойдаги сайёҳлик салоҳияти таҳлил қилинганда шундай хулосага келинди.\nВилоят туризмни ривожлантириш департаменти маълумотларига кўра, ўтган даврда 1 миллион 560 мингга яқин маҳаллий ва 239 мингдан ортиқ хорижий сайёҳ Самарқандда бўлган.\nХорижий сайёҳлар географияси таҳлил қилинганда Жанубий Кореядан 9,4 минг, Япониядан 8,3 минг, Франциядан 6,3 минг, Германиядан 5,5 минг, Италиядан 5,4 минг, Испаниядан 4,5 минг, Туркиядан 3,9 минг нафар сайёҳ келгани маълум бўлди.\nХорижлик сайёҳларнинг катта қисми ҳалиям Россия Федерацияси ва МДҲ мамлакатларидан – 76,3 минг киши. Марказий Осиё давлатларидан эса 49,6 минг киши Самарқандни томоша қилган.\nЗиёрат туризми бўйича юртимизга қизиқиши катта бўлган Малайзия ва Индонезия давлатларидан эса 1,6 минг, 1,7 минг фуқаро ташриф буюрган.\nБутун дунёдаги мусулмонлар зиёрат қилишга интиладиган Имом Бухорий мажмуасида айни пайтда 60,4 гектар майдонда туризм инфратузилмаси объектлари барпо этилиши белгиланган. Жумладан, бу ерда 27 меҳмонхона қурилиши кўзда тутилган. Индонезиянинг “Sahid group” компанияси Самарқанддаги илк 5 юлдузли меҳмонхонани ҳам ушбу масканда қуриш ниятида. Мазкур ҳудудда объектлар фойдаланишга топширилгач, бу ерда йилига 250 минг нафар хорижий зиёратчиларни қабул қилиш имконияти яратилади.\nДунёнинг нариги бурчакларида ҳам Самарқандни кўришни истаганлар бор экан. Шу сабабли Австралия ва Бразилиядан бу йил 800 нафардан, олис Канададан эса 1000 нафар сайёҳ юртимизга келиб, унинг бетакрор тарихий обидалари ва гўзал табиатидан баҳраманд бўлибди.\n– Дунёнинг 129 давлатидан келган 239 минг нафар туристнинг 28,6 минг нафари сайёҳлик визаси расмийлаштирган бўлса, бошқа сайёҳлар давлатимиз раҳбарининг фармони билан бир қатор давлатлар фуқароларига юртимизга туристик ташрифлари учун виза режими бекор қилиниши имкониятидан фойдаланган, – дейди Самарқанд вилояти туризмни ривожлантириш департаменти бошлиғи вазифасини бажарувчи Д.Нарзиқулов. – Вилоятда туристик оқимнинг сезиларли даражада кўпаяётгани ҳисобга олиниб, жорий йилда 28 та янги инвестицион лойиҳа амалга оширилмоқда.\nСалом — одоб ахлоқнинг энг юксан чўққисидир


Навоийдаги ЙТҲда 8 киши ҳалок бўлди. Уларнинг 5 нафари ёниб кетган - Daryo\n12:43, 07.11.2021 90417\nНавоий вилоятининг Нурота туманида 6 ноябрь куни юз берган ЙТҲда 8 киши ҳалок бўлгани, уларнинг 3 нафари банк ходими экани айтилмоқда.\n«Kun.uz»нинг ёзишича, воқеа Навоий—Нурота йўлида содир бўлган. Қарама-қарши йўналишда ҳаракатланиб келаётган иккита Nexia машинаси тўқнашган. Машиналарнинг бири йўл четига ағдарилган, иккинчиси эса ёниб кетган.\nАвтоҳалокат оқибатида «Халқ банки» Нурота туман филиалининг бошқарувчиси Т.П. (29 ёшли), бош ҳисобчиси М.С. (40 ёшли) ҳамда мониторинг бўлими бошлиғи Ю.Р. (32 ёшли) воқеа жойида вафот этган. Ёниб кетган машинада 5 киши бўлган ва улар ҳам воқеа жойида ҳалок бўлган.\nУшбу ЙТҲ юзасидан Навоий вилояти ИИБ ЙҲХБ ҳозирча расмий маълумот бермаган.\nЭслатиб ўтамиз, Ангренда 24 май куни кўлами ва қурбонлари сони бўйича Ўзбекистонда 2021 йил давомида ҳозиргача юз берган йўл-транспорт ҳодисалари орасида энг йириги юз берган эди. Ўш—Тошкент А-373 йўлининг 184-километрида Наманган—Тошкент йўналиши бўйлаб ҳаракатланаётган MAN русумли тиркамаси бор юк машинаси бошқарувни йўқотиши оқибатида камида 8 та автомобиль ўзаро тўқнашган, улардан бири ёниб кетганди.\nДастлабки хабарларда ҳодиса оқибатида 7 киши ҳалок бўлгани, яна камида 14 киши жароҳатлангани айтилганди. Агар қурбонлар сони кейинчалик 7 кишидан ортмаган бўлса («Дарё» буни аниқлашга ҳаракат қилган, аммо ваколатли органлар маълумот бермаганди), Навоийдаги авария Ўзбекистонда 2021 йилда юз берган энг кўп қурбонли йўл-транспорт ҳодисасидир.\n12:42, 25.12.2021 131051\n17:24, 09.01.2022 76660\n00:52 Бугун 13036\n00:32 Бугун 13025\n00:15 Бугун 9345\n23:41, 22.01.2022 11186\n15:46, 21.01.2022 166881\n23:43, 21.01.2022 87197\n14:16, 22.01.2022 75782\n15:58, 21.01.2022 68315


Шавкат Мирзиёев Автомобил йуллари кумитаси раисига каттик танбех берди – КУН УЗ\nГлавная / Сиёсат / Шавкат Мирзиёев Автомобил йуллари кумитаси раисига каттик танбех берди\n08.02.2021\tСиёсат Comments Off on Шавкат Мирзиёев Автомобил йуллари кумитаси раисига каттик танбех берди 43 Показы\nПрезидент Шавкат Мирзиёев Фаргона вилоятига сафари доирасида Фаргона шахридаги «Шодиёна» махалласига кутилмаган ташриф билан борди.\n«Махсус ракурс» курсатувида хабар килинишича, давлат рахбари махалла идораси каерда экани билан кизиккан.\n«Махалла идораси каерда? Нега олиб бормайсан уша ерга, махалланинг раиси кани, нахотки билмайсан?» – деди президент.\nШавкат Мирзиёев куп каватли уйда яшовчилар билан мулокотни тухтатмаган, бу ердаги махалла фукаролар йигини биносини хам уз кузи билан куриш истагини билдирган.\nПрезидент махалла фукаролар йигини биноси ва йуллар ачинарли ахволда эканини танкид килиб, шахарнинг эндиликда собик хокими Хамид Хабибидиновга каттик танбех берган.\n«Нега ахвол бундай хароб? Нега шу пайтгача жойига куйилмаган, нега мен келишим керак? Качон хамманг кабинетда утиришни бас килиб, галстукни ечиб, этик киясан? Бу нима ахвол? Сурхондарёни бориб кургин, бунака махалла раиси колмаган у ерда. Нега ишламайсизлар, йулларнинг кандайлигини кара, бинони кара, одамларни кара. Бу Фаргона-ку, огайни. Бирорта уйингнинг олдида бир барака йук, хамма ер чикинди булиб ётибди», – деган президент унга.\nКурсатувда кайд этилишича, йуллардаги носозликлар сабабли танбехлардан Автомобил йуллари кумитаси рахбари (Абдурахмон Абдувалиев) хам курук колмаган.\n«Мана шу йулларга ким жавоб бериши керак? Сен шунча ёнимда юрган одамсан, нега шуни айтмайсан? Бу йуллар сифати шармандалик эмасми? Майли, туманларда хеч бало килмабсан, шахарда-чи? Нега мен айтмасам килмайсан шуни, турт йилдан бери ёнимда юрибсан-ку? Шунча пул беряпман, нега узингни кийнамайсан? Нега таклиф бермайсан, нега хамманг бефарксан? Хозир яна кетасизлар, яна эски хаммом, эски тос булади», – деди Шавкат Мирзиёев.\nБундан олдинрок Фаргона шахри хокими Хамид Хабибидинов ва бошка сектор рахбарлари – прокурор Атхам Маматалиев, ички ишлар булими бошлиги Шавкат Дадахонов ва давлат солик инспекцияси бошлиги Вохиджон Бобобеков президент ташрифи доирасида ишдан олингани хабар килинганди.\n2017 йил мартидан буён Автомобил йуллари кумитаси раиси булган Абдурахмон Абдувалиев январ ойи бошида бош вазир Абдулла Арипов бошчилигидаги йигилишдан кейин хайфсан олганди.\nПред. Previous Post\nСледующая Юнусобод фожиаси курбонларининг товон пуллари буйича изох берилди. Асосий саволлар жавобсиз колмокда\nТошкент вилояти хокими Рустам Холматов лавозимидан озод этилди. Узбекистон президентининг бу хакдаги фармони эълон килинди. …\nМигрантлар кайси мамлакатда яхши яшайди?\n«Хизмат доирасидан ташкарида»ги кишлоклар. Интернетсиз талабалар ва келажак хакида\nТузалган беморларни 14 кунлик реабилитацияга кузатиш амалиёти тухтатилди. Вазирлик изох берди


Bloomberg пандемия даврида тўпланиб қолган нефт захиралари тугаб бораётгани ҳақида хабар берди — Review.uz\nДунё бўйлаб пандемия туфайли тўпланган ортиқча нефт захиралари ҳажми февраль ойига келиб 249 миллиондан 57 миллион баррелгача камайиб кетди, дея хабар бермоқда Bloomberg. Бунга талабнинг тикланиши ва нефт нархининг кўтарилиши сабаб бўлган.\nBloomberg хабар беришича, коронавирус пандемияси оқибатида юзага келган инқироз туфайли тўпланган нефт захираларининг профицити деярли йўқолди.\nХалқаро энергетика агентлиги (IEA) маълумотларига кўра, февраль ойига келиб тўпланган ёқилғининг бешдан бир қисмидан камроғи омборхонларда сақланмоқда. Ўшандан бери баланслар янада пасайди, дея таъкидлади агентлик.\nIEA маълумотларига кўра, 2020 йилнинг июлида дунё бўйича омборхоналарда 249 миллион баррел тўпланган. 2015-2019 учун ўртача кўрсаткичдан кўпроқ ва 2021 февраль ойида бу ортиқча нефт миқдори 57 миллион баррелга тушди.\nЁқилғи истеъмоли талабнинг тикланиши ва нефт нархининг кўтарилиши туфайли ошди. Лондон ICE фонд биржаси маълумотларига кўра, Brent нефти 16 апрель куни савдоларни 66,7 доллардан савдоларни якунлади. Ўз навбатида, Россия, Саудия Арабистони ва ОПЕК ишлаб чиқариш чекловларини эҳтиёткорлик билан юмшатиш орқали омборларни чиқаришни қўллаб-қувватлади, дея қайд этмоқда Bloomberg.


«Сўғдиёна» - «Навбаҳор». Таркиблар! » Lochinlar.UZ\n» Суперлига » «Сўғдиёна» - «Навбаҳор». Таркиблар!\n«Сўғдиёна» - «Навбаҳор». Таркиблар!\nЯна бир неча дақиқалардан сўнг Жиззахдаги ўйин бошланади.\nСЎҒДИЁНА -Абдуллаев, Қулматов, Шойқулов, Нўъмонов, Болтабоев, Норхонов, Ҳасанов, Муллажонов, Қаҳрамонов, Жўрабеков, Колакович.\nНАВБАҲОР - Юсупов, Голбан, Ҳошимов, Ғофуров, Мухторов, Паншанбе, Аҳмедов, Рашидхонов, Ғуломов, Турғунбоев, Ўринбоев.\nЗахира: Абдуллахонов, Комилов, Иброҳимов, Теляков, Тожиддинов, Маҳмудхожиев, Шамсиддиновскачать dle 10.4фильмы бесплатно\nШерхон 24-10-2020 21:11\nЦитата: Holis muxlis\nБу хали холваси хали эмас хаммаси иккинчи Жорживич буляаптилар жаноби Нумон Хасанов уша гап Азим Ахмедов Навбахор хороб килди\nNima qildi horob qilib aqillik\nХафа булманглар бизни хозирги имкониятимиз шу этибор берсаларинг 2- таймга болларни хаммаси йукалиб колаяпти чарчаб колаяпти хамма боллар формасидан чикиб кетган тикланиш кийин буляпти боллар ютишни хохлаяпти лекин булишаяпти биринчи таймда гол уриб олиб уйинни бузиб уйнаш керак гол уролмай кийналяпти\nHolis muxlis 24-10-2020 20:16\nLeverpul Barselona 24-10-2020 19:31\nUmar ali 24-10-2020 19:28\nOdammas ekansanla gurur yog ekan sanlada topgan pullaringni oqlomadilaring hattoki quqon ham sanladan kuchli tajribasiz uyinchilari bilan chunki ulada gurur bor sanla hurmati yuq uyinchila sanla\nМухлис 24-10-2020 19:26\nsf09071985 24-10-2020 17:28\nРоссиялик лигонерлар захирадаям йўку бирор малумот борми кетганми жарохатми???\nМустафо байрамов 24-10-2020 17:19


Барча турдаги банк хизмалари, муаммолар, таклиф ва истаклар, молиявий маслахатлар корпоратив мижозга бириктирилган менежер орқали амалга оширилади.\nИнтерактив банк хизматлари, call центр фаолияти, банк веб сайтида шахсий кабинет орқали банк хизматларидан фойдаланади.\nБанк хизматлари бўйича тарифлар мижознинг талаб ва истакларидан келиб чиқиб, икки томонлама келишув асосида ўрнатилади.\nМижоз фаолиятидан келиб чиқиб, икки томон учун ҳам манфаатли бўлган банк хизматлари ва маҳсулотлари яратилади (факторинг хизмтати, “Комлекс”- нақд пулда кредит ажратиш).\nКорхонанниг ишчи ходимлари, рахбар ва таъсисчилари учун қулай ва имтиёзли шарт-ларда чакана банк хизматлари яратилади.\nЭнг кўп фойдаланиладиган банк хизматлари бўйича корпоратив мижозлар учун янги хизматлар тўплами ишлаб чиқилди\nБанк хизматлари бозори тахлили асосида айрим турдаги банк хизматлари мижознинг талабларига мос равишда кўрсатилади\nУмум эътироф этилган тантанали кунлар, касб байрамлари ва турли хил тадбирларда банкнинг эсталик совғалар улашиш ҳамда муҳим кунлар бирга нишонланилади.


Толибон жангчилари Тожикистон билан чегарадош ҳудудни эгаллади | Ўзбекистон Халқ демократик партияси\nТолибон жангчилари сўнгги кунларда жанговар ҳаракатларни кучайтирди ва Афғонистон шимолида Тожикистон билан чегарадош ҳудудларни қўлга киритди. БМТнинг Афғонистон бўйича вакили Дебора Лайнснинг 22 июнда маълум қилишича, Толибон мазкур ҳудуддаги 370 туманнинг 50дан ортиғида назоратни ўз қўлига олди. Дипломат бу билан қўшни давлатларга таҳдид пайдо бўлганини урғулади.\nАФП агентлигининг билдиришича, жангарилар Қундуз вилоятидаги Ширхон Бандар шаҳарчасини ҳам босиб олган. Мазкур шаҳарча вилоят марказидан 50 километр олисликда жойлашган.\nҚундуз вилояти Тожикистон билан чегарадош бўлган асосий ҳудуд ҳисобланади. Тожикистон ҳукумати расмий вакилларидан бири 22 июнь куни Афғонистон билан чегарадош ҳудудда ўқ овозлари эшитилганини тасдиқлади ва қўшни давлат чегарачилари Тожикистон ҳудудига қочиб ўтишга мажбур бўлгани тўғрисидаги маълумотларни инкор қилди.


24 октябрь, 2020, 22:01\nТеглар:Бухоро | Жамшид Саидов | Суперлига\n"Бухоро" вазиятни ўнглай олармикин?\n“Бухоро” охирги учта турдан бери фақат 0:0 ҳисобида дуранг ўйнаб келяпти. Натижада 11 очко билан охирги ўринни банд этиб турибди. Бироқ клубнинг асосий рақобатчилари – “Андижон” билан “Сурхон” ҳам узоқлашиб кетишгани йўқ ва ўртада фақат бир очколик фарқ бор.\nҚолаверса, 20-турда “Андижон” ҳам, “Сурхон” ҳам ўта йирик ҳисобларда ютқазишди. “Бухоро” эса дуранглар билан бўлса ҳам очко йиғишда давом этяпти. Бу турда эса улар сафарда “Металлург” билан бир очкодан бўлишиб олишди.\nБухороликлар бош мураббийи Жамшид Саидовнинг олдига эса клубни Суперлигада сақлаб қолиш вазифаси юклатилган. Бироқ жамоада муаммолар бор, аслида шунинг учун ҳам “Бухоро” охирги ўринда боряпти. Бош мураббий sports.uz мухбирига ҳозирги оғир вазият ҳақида гапирди.\n- Бекободда қайд этилган дурангдан қониқдингизми?\n- Албатта. Бунинг устига биз “Металлург” билан ўйнадик. Ундан олдин “Насаф” ва “Навбаҳор” жамоалари билан ҳам дуранг ўйнагандик. Тўғри, ўша учрашувларда ютқазмадик, бироқ ютишимиз керак-да Умуман, натижаларимиз ёмон эмас. Футболчилар ҳаракат қилишяпти. Биздаги катта муаммо маблағ билан боғлиқ. Ҳозир молиявий аҳволимиз оғир.\n- Сир бўлмаса, қанча қарздорлик бор?\n- Беш ойлик қарзи бор, мана, олтинчи ой кетяпти.\n- Суперлигада қолиш йўлидаги курашда молиявий муаммолар юз бераётган бўлса, бундай пайтда футболчиларда қандай қилиб мотивацияни уйғотяпсиз?\n- Футболчиларни ҳам оиласи бор. Футболда мотивация бўлмаса қийин. Кўряпсиз, ёшларга эътиборни оширдик. Биринчи навбатда улар учун футбол ўйнаш муҳим. Иккинчи масала бу молиявий ҳолат билан боғлиқ. Барибир пул бўлмаса жуда ҳам қийин. Одамлар четдан туриб баҳо беришлари мумкин. Бироқ пулсиз ҳеч нима қила олмайсиз. Футболчиларнинг овқатланиши, борди-келдилари ҳам катта харажат. Оддийгина Бухородан Тошкентга 40-45 та одамни олиб келсангиз бунга қанча пул кетади? Базамиз бор ва унинг ишчиларига ҳам маош тўлаш керак. Футболда ҳамманинг ҳиссаси бўлади, ўша ошпаз ёки қоровулни ҳам. Агар пул бўлса, йигитларда ҳам мотивация янада кучаяди. Аммо футболчиларимизда, ёшларимизда иштиёқ бор. Кўраётган бўлсангиз, ёшларимиз Суперлигада ўйнашни бошлашди. Уларни ўринбосарлар жамоасидан олганмиз.\n- Жамоа етакчилари нега кўринишмаяпти?\n- Азиз Ибрагимов, Максимилиан Фомин, Жасур Ҳасанов сингари футболчиларимиз жароҳат олишганди. Улар аста-секин соғайишяпти.\n- Суперлигада қолиш учун кураш “Бухоро”, “Андижон” ва “Сурхон” ўртасида кечяпти. Бу турда эса “Андижон” ҳам, “Сурхон” ҳам олтитадан гол ўтказиб ютқазишди. Яқин таъқибчиларингизни диққат билан кузатаётгандирсиз-а?\n- Албатта, кўриб турибман. Улар ютқазса биз учун ҳам яхши (кулади). Чунки жамоамиздан узоқлашиб кетишмайди. Футболда бу нормаль вазият. Тўғри, бундан хурсанд бўлмайман, бироқ “Андижон”нинг ва “Сурхон”нинг ғалаба қозонмагани биз учун яхши-да. Чунки жамоамизнинг асосий таъқибчилари ўшалар.\n- Суперлигада қолиш учун кураш охирги турда ҳал бўладими ёки унгача аниқланиши мумкинми?\n- Билмадим. Балки ҳаммаси охирида ҳал бўлар. Чемпионат тугашига олтита тур қолди. Ўйлайманки, кураш сўнгги тургача кечса керак.\n- Охирги тўртта тур яна марказлашган ҳолда ўтиши мумкинлиги айтилмоқда. Бунга қандай қарайсиз?\n- Бизга фарқи йўқ. Ахир шундоқ ҳам ўз уйимиздаги ўйинларимизни “Машъал”нинг майдонида ўтказиб келяпмиз. Худди ҳамма учрашувларни сафарда ўтказаётгандекмиз. Фақат битта томони борки, бу молиявий ҳолат билан боғлиқ. Марказлаштирилган ҳолда ўйинларнинг ўтказилиши қўшимча чиқимларга сабаб бўлади.\n- Бухоролик сифатида вилоят футболини яхши биласиз. Охирги пайтларда Бухорода футбол пасайиб кетаётгандек. Бунинг асосий муаммоси нимада деб ўйлайсиз?\n- Муаммолар кўп. Лекин ҳозир бу ҳақда айта олмайман, бунга ҳали вақт бор. Мен кутиб ўтирибман. Худо хоҳласа, вазифамизни бажара олсак, сизга битта интервью бераман.\n- “Бухоро” учта турдан бери дуранг ўйнаяпти. Агар Суперлигада қолиш учун ушбу дуранглар етарли бўлса, чемпионат охиригача ўйинларнинг дуранг билан тугашига рози бўлармидингиз?\n- (Кулади) Ҳаммаси билан дуранг ўйнасак олти очко ва жами 16 очкоимиз бўлади. Менимча, бу очколар қолиш учун етмайди. Яна билмадим. Чемпионатда нима бўлишини билиб бўлмайди. Балки яқин таъқибчилар яна ютқазишса 15 очко ҳам қолиш учун етарли бўлиши мумкин. Ҳаммасини вақт кўрсатади.


Иш ҳақлари яна ошади, бу эса талабаларнинг контракт тўлови бўйича саволларни туғдирмоқда - Zamin.uz\n16:02 / 03.01.2021\nИш ҳақлари яна ошади, бу эса талабаларнинг контракт тўлови бўйича саволларни туғдирмоқда\nЎзбекистондаги талабалар иш ҳақи, нафақа ва стипендия миқдори оширилиши ҳақидаги янгиликни ҳадик билан кутиб олишади. Сабаби, уларнинг аксарияти тўлайдиган контракт миқдори ҳам ошади.\n- меҳнатга ҳақ тўлашнинг энг кам миқдори - 747,3 минг сўм миқдорида (ҳозир 679,3 минг сўм);\n- базавий ҳисоблаш миқдори - 245 минг сўм миқдорида (ҳозир 223 минг сўм) белгиланган.\nЭслатиб ўтамиз, президент фармони билан 2020/2021 ўқув йилидан бошлаб республика олий таълим муассасалари талабаларига ўқув йили давомида ўқиш учун тўловларни тенг улушларда камида тўрт маротаба амалга ошириш имконияти тақдим этилиши белгиланган. “Замин” янгиликларини “Youtube”да кузатиб боринг\nЯнгиликлар » Жамият » Иш ҳақлари яна ошади, бу эса талабаларнинг контракт тўлови бўйича саволларни туғдирмоқда


Ерга астероид яқинлашмоқда — Sof.uz\n19.10 10:29 1513 Жаҳон\nЕрга астероид билан тўқнашув хавфи туғилди. Музлатгич катталигидаги астероид АҚШга президентлик сайловидан бир кун олдин Ерга қулаши мумкин, деб даъво қилмоқда америкалик астрофизик Нил Деграсс Тайсон.\n"2018VP1 астероиди, музлатгич катталигидаги космик тош, биз томон соатига 25 минг милдан ошиқ тезликда (соатига тахминан 40 минг километр) ўтади. У 2 ноябр куни, президент сайловидан бир кун олдин Ерга тегиши мумкин", - деб ёзган олим ўз Instagram саҳифада.\nАстероид зарар етказадиган даражада катта эмас, дейди Тайсон.\n"Демак, агар дунёнинг охири 2020 йилда келса, унда оламнинг айби бўлмайди", - деди у.\nАвгуст ойида НАСА бўлинмаларидан бири 2018VP1 астероиди Ерга минимал масофада 2 ноябр куни Тошкент вақти билан соат 20:33 да яқинлашишини маълум қилди. НАСА маълумотларига кўра, астероид Ердан 384 минг километр узоқликда учади. Таъкидланганидек, астероиднинг Ер атмосферасига кириши эҳтимоли 240 дан бири ёки 0,41 фоизни ташкил қилади. Астероид 2018 йил 3 ноябрда топилган. У Аполлон гуруҳига, яъни парвоз йўллари Ер орбитасини кесиб ўтган астероидларга тегишли.\nАстероид Ер сайёраси АҚШ\nКеча, 18:40 1770\nКеча, 13:54 1668\n27.02 17:11 1141\n26.02 20:34 1014\nКеча, 11:35 912\n24.11 12:46 249 Жаҳон\n31.10 12:32 56 Жаҳон\n29.10 11:36 66 Технология\n28.10 11:31 74 Жаҳон


Noyabr 2018 – Ўзбекистон касаба уюшмалари Федерациясининг Самарқанд вилояти кенгаши\nМеҳнат соҳасидаги муҳим янгилик, жорий этилган афзаллик ва имтиёзлар муҳокамаси касаба уюшмаларининг доимий диққат марказида. Самарқанд вилоят касаба уюшмаларида бўлиб ўтган “Меҳнат соҳасидаги муҳим аҳамиятга молик масалалар” мавзуида бўлиб ўтган “давра суҳбати”да айнан шу хусусида фикр юритилди. Вилоят ҳокимлиги, молия ва бандлик бошқармалари, Савдо-саноат палатаси, ҳамкор ташкилотлар вакиллари, касаба уюшмалари иштирокидаги тадбирни, кенгаш раиси Суҳроб Рафиқов бошқариб борди. Иштирокчилар, “Фаол тадбиркорлик, иннавацион ғоялар ва технологияларни қўллаб-қувватлаш йили” давлат дастурининг ҳудудда…\nСамарқанд вилоят касаба уюшма такилотлари бирлашмаси кенгашида Халқаро Меҳнат Ташкилоти вакиллари билан учрашув бўлиб ўтди. Учрашувда, Самарқандда бўлиб ўтган Осиё Форумида иштирок этган ХМТ меҳнаткашлар фаолияти бўйича бюроси (АCNRFV) нинг Европа ва Марказий Осиё бўйича сектор мудири Сергеюс Гловацкас ҳамда МОТ (ХМТ) маслаҳатчиси Кари Тапиола иштирок этди. Мулоқотни бирлашма кенгаши раиси С.Рафиқов бошқариб борди. Тадбирда сўз олган МОТ эксепрти С. Гловацкас МОТнинг меҳнат муносабатлари хусусида фикир юритиб шундай деди. Биз…\nМАЗМУНАН БОЙИГАН КУН\nЎзбекистон касаба уюшмалари Федерацияси томонидан ҳар ойнинг иккинчи сешанбаси “Бошланғич касаба уюшма ташкилотлари куни” сифатида белгиланган. Бу фаолиятга бир қур назар ташлаш, ўтган фурсатда амалга оширилган ишларни таҳлил этиш, ҳуқуқий, меҳнат соҳасидаги билимларни ошириш имконини бермоқда. Бошланғич етакчиси зиммасида бир талай юмушлар бор. У ўз касбий вазифасини уддалаш баробарида жамоадаги мўътадил муҳит учун ҳам жавобгардир. Маъмурият билан тил топиши, жамоа шартномасида белгиланган имтиёз ва афзалликлар ижросини таъминлаши, ходимлар саломатлиги йўлида…\nХАВФСИЗ МЕҲНАТ-ХАВФСИЗ ҲАЁТДИР\nПайариқ туман халқ таълими ва мактабгача таълим тизими ходимлари ўртасида меҳнат қонунчилигини ўрганишга доир ўқув семинари ташкил этилди.Таълим, фан ва маданият ходимлари касаба уюшмаси туман кенгаши ташаббуси билан ташкил этилган тадбирда тармоқ тизимида меҳнат муҳофазасига масъул этиб тайинланган ходимлар, касаба уюшмалари вилоят кенгашининг мутахассислари иштирок этишди.Тадбир қатнашчилари соҳага доир қабул қилинган қонун ва қонуности ҳужжатлари билан таништирилиб, мутахассислар тавсияларини тинглашди.\nЎзбекистон транспорт, йўл ва қурилиш, қурилиш индустрияси ходимлари касаба уюшмаси республика кенгаши ва тармоқ касаба уюшмасининг Самарқанд вилоят бирлашган қўмитаси томонидан автомобил ва транспорт соҳасида меҳнат қилаётган ёш ходимлар ўртасида мини футбол мусобақаси ташкил этилди. Якуний натижага кўра, Самарқанд автомобил йўллари касб-ҳунар коллежи, Иштихон транспорт касб – ҳунар коллежи ҳамда СамДАҚИ ўқитувчилари жамоалари совринли ўринларни эгаллашди. Майдонда маҳорат кўрсатган жамоалар ва спортчилар рағбатлантирилди. С.Иззатуллаев\nИЖРО ИНТИЗОМИ – ФАОЛИЯТ МЕЗОНИ\nСамарқанд вилоят касаба уюшма ташкилотлари бирлашмаси кенгашининг навбатдаги раёсат йиғилиши бўлиб ўтди. Йиғилишни бирлашма кенгаши раиси С.Рафиқов бошқариб борди. Фаолият самарадорлиги – интизом, вазифага бўлган ёндошув қолаверса бурчга бўлган садоқатда намаён бўлади. Раёсат йиғилишида таъкидланганидек, жисмоний ва юридик шахслардан келиб тушаётган мурожаатлар таҳлили, уларнинг келиб чиқиш сабаблари, муаммони бартараф этиш юзасидан амалга оширилган ишлар, бу борада раҳбар ва ходимларнинг шахсий жавобгарлиги муҳим аҳамият касб этади. Бирлашма кенгаши томонидан, ўтган фурсат…


Тараздаги ҳужум учун масъулиятни Жунд-ал Хилафа гуруҳи ўз зиммасига олди - BBC News O'zbek\nТараздаги ҳужум учун масъулиятни Жунд-ал Хилафа гуруҳи ўз зиммасига олди\nImage caption Айни гуруҳ аввалроқ Ақтўба шаҳридаги ҳужум учун ҳам масъул эканини даъво қилганди\nЖиҳодий интернет форумларда пайдо бўлган баёнотда афғон-покистон чегарасида амал қилиши айтилган гуруҳ Қозоғистондаги 7 кишининг ўлимига сабаб бўлган Тараздаги ҳужум учун масъулиятни ўз зиммасига олган.\nЖиҳодий янгиликларга ихтисослашган SITE Intelligence Groupнинг иқтибос келтиришича, гуруҳ Президент Назарбоев тузумига уруш эълон қилганини айтган.\n"Золим шуни билиб қўйсинки, унинг аскарлари яшашга қанчалик ташна бўлса, биз ўлимга шу қадар ташнамиз, у урушда ҳеч қачон бизга тенг келолмайди", дея Жунд-ал Хилафа гуруҳига нисбат берилган баёнотдан иқтибос келтиради SITE Intelligence.\nГуруҳ Президент Назарбоев режиминиг "вайрон бўлган қолдиқларига" янада кўпроқ зарба бериш билан таҳдид этган.\nҚозоқ расмийлари ҳозирча интернетда пайдо бўлган баёнотга муносабат билдирмаганлар.\nЖунд-ал Хилафа гуруҳи аввалроқ Ақтўба шаҳрида содир этилган ҳужум учун масъуллигини даъво қилган эди.\nГуруҳ қозоқ ҳукуматини мусулмонларнинг диний эркинликларини чеклашда айблаган.\nШанба куни Тараз шаҳрида содир бўлган портлаш ва отишмалар натижасида 7 киши ҳалок бўлган эди.\nЗолим шуни билиб қўйсинки, унинг аскарлари яшашга қанчалик ташна бўлса, биз ўлимга шу қадар ташнамиз\nЖунд-ал Хилафа баёнотидан\nУларнинг 5 нафари полиция ходимларидир.\nҚозоқ расмийлари ҳужум жиҳод тарафдори бўлган 34 ёшли Мақсат Кариев томонидан амалга оширилганини айтишган.\nРасмийларга кўра, 12 ноябр куни Кариев ўзини кузатиб юрган икки миллий хафвсизлик қўмитаси ходимига ҳужум қилиб, уларни ўлдирган.\nШундан сўнг қурол-яроқ дўконига ҳужум қилиб, у ерда ҳам қоровул ва яна бир шахсни ўлдириб, қуролларни олган ҳолда, воқеа жойидан кетади.\nТушгача Кариев яна икки полиция ходимини ўлдириб, иккитасини яралайди.\nҲуқуқ тартибот идоралари уни ўраб олгач, яраланган ҳолда худкушлик содир этади ва яна бир полиция ходимини ўзи билан ҳалок этади.\nЖиҳод тарафдори экани даъво қилинган худкуш ҳужумчининг шахсига оид маълумотларда унинг Исломда тақиқланган амалларга мойил бўлгани ҳам айтилган.\n"Кариевнинг характери ноодатий эди, гаплашганда жуда ҳам кўп сўкинган. У бешафқатлиги, қарор қабул қилишда бетартиблиги ва жиноятга мойиллиги билан ажралиб турган", - дейди Жамбил вилоят Ички ишлар департаменти раҳбарининг ўринбосари Марат Кожаев.\nМақсат Кариевнинг якка ҳаракат қилгани айтилади.\nЎсиб бораётган хавф\nҚозоғистонлик айрим таҳлилчиларга кўра, мамлакат диний экстремизмга қарши курашда кеч қолган.\nШарҳловчи Дўсум Сатпаев қозоқ ҳуқуқ-тартибот идоралари вазиятни назорат остига олишга қодир эканига шубҳа қилади.\n"Вазият тобора назорат остидан чиқиб бормоқда", деб ёзади Досум Сатпаев Қозоғистоннинг "Время" рўзномасида чоп этилган мақоласида.\nҒарблик таҳлилчилар Марказий Осиёнинг энг барқарор давлати бўлган Қозоғистон исломий жангарилик таҳдиди билан юзма-юз келганини айтишмоқда.\nДушанба куни қилган чиқишида Президент Нурсултон Назарбоев қозоғистонликларни ўсиб бораётган экстремизм хавфидан огоҳ бўлишга чақирган.\n"Давлат терроризмнинг ҳар қандай кўринишини енгиш учун етарли имконият ва заҳираларга эга", - деб айтган жаноб Назарбоев.


Аралаш жанг санъати бўйича таниқли мутахассис айни пайтда AKA (American Kickboxing Academy) бош мураббийи ҳисобланади. У Ўзбекистонда ММА спорти учун ташкил этилган шарт-шароитлар билан танишиб, спортчилар ва журналистлар саволларига жавоб берди.\nХавьер Мендес машҳур шогирди – UFC'нинг енгил вазндаги чемпиони Ҳабиб Нурмагомедов ҳақида фикр билдирар экан, унинг сўнгги жангига тайёргарлик анча қийин кечгани ҳақида гапириб ўтди.\n«Сўнгги жангга тайёрланиш давомида биз жуда кўп муаммоларга дуч келдик. Ҳабиб отасининг вафотидан сўнг машғулотларга қайтиши билан тепки касаллигига чалинди. Икки ҳафталик даволанишдан сўнг у яна машғулотларга қайтди. Лекин жангга оз муддат қолганида, спарринг давомида оёқ бармоқларини синдириб олди. Мен унга жангни бекор қилишни таклиф қилдим, лекин у бунга кўнмади; «Оёғим синган бўлса ҳам ақлим бутун», деди», – деди мураббий журналистлар билан суҳбатда.\nМендес Ўзбекистонда аралаш жанг санъати учун яратилган шарт-шароитларга юқори баҳо берди.\n«Мен бу ерда ўзимни худди уйдагидек ҳис этяпман. Ҳозир Ўзбекистон – ММА жадаллик билан ривожланаётган мамлакатлардан бири. Сизларда бу спорт учун зарур барча қулайлик ва мураббийлар бор. Бунинг ҳаммаси Отабек [Умаров]нинг ушбу спорт тури учун қилган меҳнатлари самарасидир. Бундай имкониятни ҳатто АШҚда ҳам топиш мушкул.\nАгар Ўзбекистондаги шароит ва имкониятлар менда бўлганида, ҳамма шогирдларим чемпион бўлишарди», – деди америкалик мутахассис.\nМендес октагонда ҳам ўзбекистонлик спортчилар билан машғулот ўтказди. У спортчиларни жангга тайёрлашда нафақат уларнинг жисмоний ҳолати, балки руҳий ҳолатига ҳам катта аҳамият бериш кераклигини таъкидлади.\n«ММА спорт турида руҳий ҳолат жуда муҳим. Спортчи руҳан жангга тайёр бўлиши керак. Мен ҳар доим ўз жангчиларимни кучли жиҳатларига аҳамият берган ҳолда уларни руҳлантираман ва спортчиларга жангда ўзларининг устун жиҳатларидан кўпроқ фойдаланишларини маслаҳат бераман», – деди у.\nМаълумот учун, Хавьер Мендес AKA (Amerikan Kickboxing Academy)га 1985 йилда асос солган. Айни пайтгача у ушбу клуб бош мураббийи сифатида қатор UFC чемпионларини тарбиялаган. Ҳабиб Нурмагомедов (енгил вазн), Люк Рокҳолд (ўрта вазн), Даниэль Кормье (ўрта оғир ва оғир вазн), Кейн Веласкес (оғир вазн) кабилар шулар жумласидан.\n14:46 / 18.01.2021\nҲабиб Нурмагомедов UFC’га қандай шартда қайтиши мумкинлиги маълум бўлди


Даҳолар катта бўлганда ким бўлади ва нега ҳаммаси омадга эришмайди? | LifeHaq.uz\nБиз сизга тақдирлари турлича бўлган 10 нафар даҳо болалар ҳақида ҳикоя қиламиз. Мақола охирида эса сиз учун ҳозирча ўзимиз ҳам жавобини топа олмаган саволни тайёрлаб қўйдик.\nИқтидорли болалар ажойибдир. Улар болалик чоғиданоқ аксарият катталарнинг тушига ҳам кирмаган муваффақиятларга эришадилар. Шунга қарамай, даҳолик фақатгина тақдир совғаси эмас. Афсуски, айрим ёш иқтидор эгаларининг ҳаётий воқеалари буни тасдиқлайди.\nПокистонлик бу қизалоқ 5 ёшида ота-онасидан компьютер олиб беришларини сўраган. У машина қандай ишлашини билишни жуда хоҳлаган бўлиб, янги дастурларини ўрнатиш, тақдимотлар қилишни яхши кўрган. 9 ёшга тўлагнида Арфа сертификатга эга Microsoft иловалари ишлаб чиқарувчисига айланган. Билл Гейтс уни компания қароргоҳига таклиф қилган. АҚШдан Покистонга қайтгач эса Арфа халқаро форумларда ўз мамлакатини тақдим қилган.\n16 ёшда Арфа Карим (Arfa Karim)да эпилепсия ҳуружи юз бериб, юраги тўхтаб қолган. Қизнинг мияси шикастланган. У касалхонага етказилгач, даволаш бўйича ҳаражатларни Билл Гейтс ўз зиммасига олган. Афсуски, уни қутқаришнинг имкони бўлмаган: Арфа Карим вафот этган.\nУильям Сайдис (William Sidis) 2 ёшга тўлмасданоқ ўқишни ўрганган. 8 ёшга бориб у бир нечта тилни билган, бутун умри давомида эса 40та тилни ўрганган. Сайдис 11 ёшида Гарвард талабасига айланиб, 17 ёшида ўқитувчи касбини эгаллаган.\nУнга мисли кўрилмаган юксакликни башорат қилганлар, бироқ у фанни тарк этиб, ҳисобчи бўлиб ишлай бошлаган. Сайдис умрининг сўнгги йилларини тарки дунёчи сифатида яшаган.\nНадя Рушева ажойиб истеъдодли рассом бўлган. У мумтоз адибларнинг асарлари, халқ эртаклари ва қадимги юнон афсоналари учун суратлар чизган. Надя ҳеч қачон ўчирғичдан фойдаланмаган. Унинг айтишича, барча образлар миясига дунёга келиб, сўнгра худди бўяш кифоя бўлган сув белгилари каби қоғозда акс этган.\nЁш рассом бош мия томиридаги туғма аневризма ёрилиши оқибатида 17 ёшида вафот этган. У ўзидан кейин 12 мингга яқин расмлар қолдирган.\nАкрит Ясвал (Akrit Jaswal) биринчи жарроҳлик амалиётини 7 ёшида ўтказган. Унинг дугонаси, 8 ёшли қизча куйиш асорати туфайли муштини очолмаган. Қизчанинг ота-онасида амалиёт учун маблағ бўлмаган ва Акрит уни ўзи амалга оширган. Бола барининг уддасидан чиққан ва беморининг бармоқларига яна ҳаракатланиш имконини қайтарган.\nЁш жарроҳ 12 ёшида тиббиёт университетининг талабасига айланган. Ҳозирда у саратонга қарши дорини излаш билан банд.\nНика Турбина болалигидан астма касаллигидан азият чеккан ва ҳуружлар чоғида қизча ухлай олмаган. Қизча 4 ёшлигида навбатдаги уйқусиз тунларнинг бирида у онасидан бир шеърни ёзиб қўйишни илтимос қилган. Унинг айтишича, шеър сўзларини унга Худо айтиб турган экан. Шеърлар кўпаяверган ва тез орада қизча ёш шоира сифатида тилга олина бошлаган. У 9 ёшлигида шеърларининг биринчи тўлпами чоп этилган.\nНика 16 ёшга тўлганида унда асабий зўриқиш юз берган. У Швейцарияга кўчиб кетиб, ўша ерда ўз руҳшунос шифокори билан турмуш қурган. Турмуш ўртоғи ундан 60 ёшга катта эди. Бир йил ўтгач, қиз Россияга қайтиб келган. У эри ҳақида гапирмасликни маъқул кўрган.\nВақт ўтиб Никада алкоголь ва гиёҳванд моддалар билан боғлиқ муаммолар бошланиб, асабийлашиш ҳолатлари кўпайган. У 27 ёшида ҳалок бўлган: дугонасининг уйидаги 5-қават деразасидан тушиб кетган.\n6. Жейкоб Барнетт\nЖейкоб Барнетт (Jacob Barnett) 2 ёшлигида унга аутизм ташхиси қўйилган. Бола мактабда коррекция синфига қатнаган, аммо тез орада онаси соддалаштирилган дастур ўғлининг жаҳлини чиқаришини сезиб қолган. Бола уй таълимига ўтказилган, сўнгра онаси билан бирга физика ва астрономия бўйича университет маърузаларига қатнай бошлаган. Аниқ фанлар унда қизиқиш уйғотган.\nБарнетт математиканинг мактаб курсини 2 ҳафтада ўрганиб чиққан ва 10 ёшидаёқ университетга кирган. 13 ёшида у шахсий нисбийлик назариясини ишлаб чиқиб, ҳамкасбларидан кўплаб мақтовлар эшитган. Ҳозирда у нуфузли астрофизик олимдир.\nПолина – пианиночи, совет даври адиби ва режиссёри Олег Осетинскийнинг қизи бўлган. У қизини ўз услуби бўйича тарбиялаган ва 8 ёшли қизалоқ 30 соатли мусиқий асарларни ёддан чала олган. Отаси қизининг истеъдодсизлигини, унинг ютуқлари эса – ўзига хос тарбия услубининг натижаси эканлигини таъкидлаган.\nПолина Осетинская 13 ёшида уйини тарк этган. Маълум бўлишича, отаси қизига қўпол муомалада бўлган ва қизча ортиқ унинг тазйиқларига дош беролмаган. Айни пайтда Полина фаол концерт фаолиятини олиб боради ва унинг ҳамкасблари йиллар давомида у истеъдодини ривожлантирганини таъкидлайдилар.\nГрегори Смит (Gregory Smith) 2 ёшида ўқишни ўрганиб, 10 ёшда университетга қабул қилинган, 12 ёшида эса Нобель мукофоти номзодига айланган.\nБугун Грегори Смит ҳисоб-китоб биологияси соҳасида фанлар доктори даражасига эришган. Ундан бу фан нима учун кераклигини содда тилда тушунтириб беришини сўрашганида, у қуйидагича жавоб беради: “Самарали дориларни тайёрлаш учун”.\nКлеопатра – хонанда Павел Стратаннинг қизи. У жуда кичиклигида отаси билан бирга куй ёзиш студиясига борган. Отаси куйлаган, қизча эса “Мен ҳам сўзларни биламан”, деган. Қизча отасига жўр бўлиши учун унга микрофон тутқизишган ва унинг овози барчага манзур бўлган.\nКлеопатра Стратан (Cleopatra Stratan) 3 ёшида ўзининг биринчи дискини ёзган ва у платина мақомига эришган. У ҳозир ҳам қўшиқ айтади ва 4та альбомнинг эгасига айланган.\nМайкл Кирни (Michael Kearney) дастлабки сўзларини 4 ойлигида айтган, 10 ойлигида эса ўқишни ўрганган. 6 ёшида бола мактабни, 8 ёшида коллежни, 10 ёшида эса – университетни тамомлаган. Майкл бакалавр мақомига эга дунёдаги энг ёш битирувчи сифатида Гиннеснинг Рекордлар китобига киритилган. Кирни 14 ёшида фанлар магистрига айланиб, 17 ёшга тўлганида университетда дарс бера бошлаган.\nАйни пайтда у ҳали ҳам фан билан машғул бўлиб, ўзи учун яна бир қизиқарли ва даромадли хобби – интеллектуал ўйинларда иштирок этишни кашф этган. Бир куни у ҳаттоки 1 млн. АҚШ долларига тенг суперсовғани қўлга киритишга муваффақ бўлган.\nЭнди эса бизнинг савол: сизнингча даҳолик нима учун ҳаётдаги омаднинг гарови бўлолмайди? Фикрингизни шарҳларда ўртоқлашинг.\n10/06/2020 12:00:40 18 0 Манба: adme.ru\nБундай ҳолат юз беришининг сабабларини эътиборингизга ҳавола этамиз.\nшу маслаҳатларга риоя қилсангиз, ворисингиз биринчи қулай фурсатдаёқ ҳаётингиздан йўқолишга уринади!\n1 кун, oнa вa бoлa нигoҳидa\nБир куннинг oна ва бoла нуқтаи назаридан қанчалик фақрланиши мумкинлигини сизга тақдим қиламиз.\nАгар болага сабоқ беришни истасангиз, уни шахсий тажрибангизда амалга оширинг.


Тақдирдан тақдирга... - Fitrat.uz\nБош саҳифа / Мақолалар / Тақдирдан тақдирга…\nMart 17, 2020\tТақдирдан тақдирга…da fikr bildirishni o'chirish 121 Кўришлар\nҚадрли ватандошлар, бугунги кунда бутун дунёда инсонлар юқумли касаллик бўлган Коронавирус (Covid-19) балосидан азият чекишмоқда. Афсуслар бўлсинки, бу ҳолат бизнинг ватанимизда ҳам қайд этилди.\nХўш, мусулмонлар жамоаси бундай ҳолатда ўзларини қандай тутишлари керак?\nАввало ислом тарихида юқумли касалликлар тарқаганда қандай чоралар кўрилганлигини бир ўрганиб чиқайлик.\nИбни Аббос розияллоҳу анҳудан қилинган машҳур ривоятда ҳазрати Умар мўминларни амири бўлиб турган вақтларида Шомга (ҳозирги Сурия) бир қанча саҳобаи киромлар билан сафар қиладилар. Йўлда бир манзилга етганларида Абу Убайда ал-Жарроҳ ва у кишининг шериклари билан учрашиб қоладилар. Абу Убайда ал-Жарроҳ у зотга Шомда вабо воқеъ бўлганлигининг хабарини берадилар. Шунда ҳазрати Умар ибни Аббос розияллоҳу анҳудан биринчи бўлиб ҳижрат сафарига чиққан саҳобаларни чақириб келишларини сўрайди. Улар билан маслаҳатлашадилар. Лекин уларнинг ўртасида қайтишлик ёки қайтмаслик ихтилоф бўлиб қолади. Ҳазрати Умар уларни кетказиб, ансорийларни чақиринглар дейдилар. Ансорийлар билан маслаҳатлашганларида улар ҳам турли хил фикр берадилар. Умар розияллоҳу анҳу улардан кейин қурайш шайхларини чақиришликни сўрайдилар. Қурайш шайхлари одамлар билан орқага қайтишликни, вабо чиққан жойга бормаслик маслаҳатини берадилар. Шундан кейин Ҳазрати Умар одамларга жарчи чақиртириб, қайтишни эълон қиладилар.\nАбу Убайда ал-Жарроҳ розияллоҳу анҳу у зотга: “Аллоҳнинг тақдиридан қочасанми?” деганларида, ҳазрати Умар унга: “Шуни сендан бошқа айтса бўлмасмиди!? Ҳа, Аллоҳнинг тақдиридан Аллоҳнинг тақдирига қочамиз”, дедилар. Шу пайт Абдурраҳмон ибн Авф келиб қолдиларда: “Бу ҳақида менда илм бор. Росулуллоҳ соллаллоҳу алайҳи васалламнинг: “Қачон унинг (вабонинг) бирор ерда борлигини эшитсангиз у томон борманг. Қачон сиз турган ерда воқеъ бўлса, у ердан чиқманг”, деганларини эшитганман”, деди. Шундан сўнг ҳазрати Умар Аллоҳ таолога ҳамд айтдилар ва ортларига қайтган эканлар.\nАзизлар, бу ривоятнинг ислом оламида қанчалик муҳим эканлигини тўғри англаш керак. Замонавий тилдаги карантиннинг асл моҳияти шу ерда мужассамдир. Юқумли касалликларнинг олдини олиш чораларини кўришда ўтмишда мусулмонлар бу ва бошқа ривоятларда келган кўплаб ишларни амалга оширганлар. Шу билан бирга, Набий алайҳиссаломнинг “Аллоҳ кимга яхшиликни ирода қилса, уни синовга учратади”, деганларига мувофиқ бу вирус касаллигини бир синов деб билиб, унга сабр қилишлигимиз лозим бўлади. Беморликка сабр қилган мўмин-мусулмон бандага бир неча хил мукофотлар ваъда қилинган:\nУнга нисбатан яхшилик ирода қилинганлиги;\nАжр ва савобнинг кўпайиши;\nЧекилган дард охират азоби ўрнига ўтиши;\nДардга сабр қилишлик бандани жаннатга киришига сабаб бўлиши.\nАзизлар ўтмишда мусулмонларнинг аждодлари сабр ва матонатда зарбулмасал бўлганлар. Биз ҳам ҳамжиҳатлик ва хотиржамликни йўқотмаган ҳолда бу балога қарши инсон сифатида қўлимиздан келганини амалга ошириб, қолганини Яратганга таваккал қилайлик. Зеро, Аллоҳ таоло Ҳадид сураси 22-оятида: “Бирор мусибатни пайдо қилмасимиздан олдин у Китобда битилган бўлур, акс ҳолда , ер юзида ва ўз шахсларингизда сизга бирор мусибат етмас. Албатта, бу иш Аллоҳ учун осондир”, деб марҳамат қилган.\nЯна Аллоҳ таолога кўпдан кўп дуои истиғфорлар айтиб, бу балони тезроқ кўтаришини ва устимизга осойишталик ва саломатликни нозил қилишини сўрайлик.\nБекобод тумани “Туркман” жоме масжиди\nимом-хатиби Эрали Сариев\nАввалги Диний оқимларнинг йўналишлари\nКейинги Президент коронавирус билан боғлиқ вазият бўйича халққа мурожаат қилди


Алишер Қодиров «Ўзбекистон президенти сайловида ғолиб бўлишни орзу қиляпман» 6-08-2021, 18:30 | Zamin.uz\n18:30 / 06.08.2021\nАлишер Қодиров: «Ўзбекистон президенти сайловида ғолиб бўлишни орзу қиляпман»\n«Миллий тикланиш» демократик партияси марказий кенгашининг 6 август, жума куни бўлиб ўтган навбатдан ташқари пленумида партия етакчиси, Олий Мажлис Қонунчилик палатаси спикери ўринбосари Алишер Қодиров номзоди президентлик сайловида иштирок этиш учун тавсия қилинди. Пленумдан кейин ОАВ вакилларига интервью берган Алишер Қодиров журналистларнинг саволларига жавоб қайтарди.\n— «Миллий тикланиш» партияси сиз, Содиқ Сафоев ва Феруза Муҳаммаджоновани президентликка номзод сифатида кўрсатган экан. Айтинг-чи, нима учун сизни танлашди?\n— Менда бунақа маълумот йўқ. Партиянинг барча фидоийлари жуда узоқ муҳокамадан кейин бугунги кунда партиянинг илгари сураётган ғоялари бўйича менга ишонч билдириш масаласини кўтаришди. Бу масалани бугунги пленумнинг ишончи билан қабул қилдик. Навбатдаги қиладиган ишларимиз — Марказий Сайлов Комиссияси билан ишлаш ва ушбу номзод масаласини якуний партиянинг энг олий органи бўлган съезднинг муҳокамасига бериш. Агар съезд томонидан номзод масаласи ҳам якуний қарор сифатида маъқулланадиган бўлса, биз, албатта, сайловларга киришамиз.\n— Номзодингиз бугунги пленумда маъқулланди. Сайлов олдидан нимани орзу қиляпсиз?\n— Ютишни, сайловда ғолиб бўлишни.\n— Қайси мақсадлар билан?\n— Мақсадларимиз дастурларимизда белгиланган. Ўзбекистоннинг ривожланиши, бугунги муаммоларини бартараф этиш, ўзбек халқининг фаровон ва яхшироқ яшаши учун қилишимиз керак бўлган барча масалалар дастурда ўз аксини топган. Биз дастуримизда белгиланган масалаларни амалга ошириш учун ҳамма имкониятларимизни сарф қилган ҳолатда меҳнат қилишга, албатта, ваъда берамиз.\n— «Миллий тикланиш» партияси учинчи бўлиб номзодини эълон қилди. Бу ижтимоий тармоқларда қанақа кутиб олинаётганини кузатяпсизми?\n— Ижтимоий тармоқлар халқ дегани эмас.\n— Лекин халқнинг фаол қатлами...\n— Йўқ, мен бундай деб ўйламайман. Чунки биз кўчаларда, бозорларда юрганда шахсан ўзим бир масалага бир неча ойлардан бери эътибор қаратяпман. Ижтимоий тармоқлардаги муносабат билан кўча-кўй, бозорлар, маҳаллалардаги аҳолининг фикри бутунлай бир-бирига тескари тушяпти. Шу нарсага ишончим комилки, ижтимоий тармоқларда бугун фикрларни манипуляция қилиш, оқни қора, қорани оқ қилиб кўрсатиш мумкин. Шу сабабли мен ижтимоий тармоқлардаги фикрларга эмас, бевосита халқимизнинг оддий-оддий қатламларининг фикрларига кўпроқ қулоқ солишни мақсадга мувофиқ деб ҳисоблаган бўлардим.\n— Сайловларда қанча овоз олишни тахмин қиляпсиз?\n— Ўзбекистон янгиланди ва Ўзбекистонда янги сайловлар бўлади. Ҳозир Янги Ўзбекистонда бутунлай эркин ва ҳақиқий сайловлар бўлишига тўлиқ ишонамиз. Бу сайловларда ягона мақсадимиз — Ўзбекистоннинг тараққиёти учун ўз дастуримизни таклиф қилиш, ягона сайловчи бўлган ўзбек халқининг хулосаси ва қарорига бўйсуниш. Ниятимиз — ютиш, тахминларимиз — ўзбек сайловчисининг адолатли баҳо бериши.\n— Икки йил аввал парламент депутатлигига биринчи уринишда етарли овоз тўплай олмагансиз. Бу гал етарли овоз йиғишга нисбатан ишончингиз қай даражада?\n— Ўшанда парламент сайловларида юзага келган ҳолат бўйича ўз фикримни айтганман. Унда биз партия раиси сифатида барча вилоятларда ҳаракатларимизни амалга оширганмиз. Аммо ўз округимда ишламаганман. Бунга сайловчилар ҳақли равишда эътироз билдирган. У ерда сайлов жараёнлари бўйича янги тартиб жорий қилинган эди. Ўша пайтда 50 фоиздан юқори овоз олиш учун бизда қисқагина етишмовчилик бўлган. Биз буни иккинчи даврада жойига қўйдик ва сайловчиларнинг тўлиқ ишончига эришганмиз.\n— Сиз партия етакчиси сифатида доим миллат, тил, адабиёт каби масалаларни кўтариб келасиз. Эшитишимиз бўйича фарзандларингиз рус мактабларига қатнайди. Бунга қанақа фикр билдирасиз?\n— Фарзандларимнинг барчаси Ўзбекистон мактабларида ўқийди. Ўзбекистонда рус мактаби деган мактаб йўқ. Рус тили ўқитиладиган мактаблар бор. Бугунги кунда Ўзбекистондаги барча мактабларда рус тили фанлари ўқитилади. Менинг болаларим ўқийдиган мактабларда ҳам рус тили фанлари ўқитилади.\n— Президент бўлсангиз, биринчи бўлиб қандай ислоҳотларни амалга оширасиз?\n— Бу дастуримизда белгиланган. Ҳозир бу ҳақда алоҳида гапирсам, чўзилиб кетиши мумкин, дастурларимизда бу акс этади. Лекин партия ўз шиорларига содиқ қолган ҳолда, таълим ва тарбия соҳасини биринчи ўринда ҳамда устувор вазифа сифатида ислоҳ қилишни ўз олдига мақсад қилиб қўйган.\n— Сайловларда аҳолининг кўпроқ қайси қатламининг овозини олишни ният қиляпсиз?\n— Ишончимиз комил, агар дастуримизда белгиланган вазифаларни халқимизнинг барча қатламларига тўғри етказиб бера оладиган бўлсак, жуда кенг қатламнинг барчасининг ишончига эришишимиз мумкин.\n— Баҳсли одамсиз. Номзодингизни кўрсатганингиздан кейин сизга нисбатан танқидлар кўпайиб кетади. Бунга муносабатингиз қандай?\n— Юқорида айтганимдек, танқидларни таклиф ўрнига, мақтовларни танқид ўрнига қабул қиламан. Яъни барча мақтовлардан танқидни кўриш керак, лекин танқидлардан таклиф чиқариб оламиз. Менинг фикрларим ҳам кимларгадир ёқмаслиги мумкин, кимларнингдир фикрларидан ўзим учун хулоса қиламан. Бу ўзгариш жараёни. Танқидлар билан ўсамиз, ўзгарамиз ва бутун Ўзбекистон ҳам бугунги кунда ўзгариши керак, деб ҳисоблаймиз.\n— Яқинда берган интервьюларингизнинг бирида «Биз бу сайловларда амалдаги ҳукуматни ва ҳокимиятни танқид қиламиз, уларга ўз танқидларимиз бор, камчиликларни айтамиз», — деган эдингиз. Бу қандай камчилик ва қанақа танқидлар?\n— Бизнинг таклифларимиз кимлар учундир танқид бўлиши мумкин. Лекин бизнинг бу сайловдаги мақсадимиз кимларнидир танқид қилиш эмас. Ўз таклифларимизни сайловчиларга етказиш. Агар сайловчиларимиз томонидан маъқулланадиган бўлса, албатта, буни ўз фикрларимизни, таклифларимизни амалга ошириш учун имконият сифатида қабул қиламиз.\n— Партия етакчиларининг номзод сифатида кўрсатилишига фикрингиз қанақа?\n— Бу масалада мен мулоҳаза билдирмайман. Ҳамма партия ўз номзодини кўрсатиш ҳуқуқига эга.\nЯнгиликлар » Жамият » Алишер Қодиров: «Ўзбекистон президенти сайловида ғолиб бўлишни орзу қиляпман»


14:16 01.06.2019 (Янгиланган 11:19 03.06.2019)\nДмитрий Медведев фикрига кўра, Ўзбекистон ва Россия шерик ва дўстдир, охирги бир неча йилда эса бу муносабатлар катта старт олди\nТОШКЕНТ, 1 июн - Sputnik. РФ Бош вазири Дмитрий Медведев Ўзбекистонга амалга оширган сафари якунида Россия ўзбек фуқаролари учун виза киритишни режалаштирмаётганини айтди. Миграция оқимини тартибга солиш учун бошқа инструментлар бор, деган Медведев "Россия-1" каналида "Вести в субботу" кўрсатувида берган интервьюсида.\n"Агар Ўзбекистон билан муносабатлар ҳақида гапирадиган бўлсак, бизнинг муносабатларимиз ҳамиша шериклик даражасида бўлган. Аммо қайсидир даврда улар ривожланишдан тўхтади, улар чириётган фазага тушганди. Ҳозир эса Ўзбекистон президенти, Ўзбекистон ҳукумати иқтисодий муносабатларни ривожлантириш курсини олди. Шу боис биз жуда мамнунмиз", - деди Медведев.\nРоссия бош вазирининг сўзларига кўра, Россия Ўзбекистонга виза киритишни режалаштирмаяпти, чунки миграция оқимини тартибга солувчи бошқа инструментлар мавжуд.\n"Мисол учун ташкиллаштирилган тартибда мигрантларни юбориш ва бошқа усуллар... Ҳар ҳолда бу борада ишлар амалга оширилмоқда", - деди Медведев.\nДмитрий Медведевнинг Ўзбекистонга ташрифи: ёрқин лаҳзалар >>>


Ҳайнрих Бёлл. Албатта, бир нима содир бўлади (ҳикоя) | www.ziyouz.uz\nБош саҳифа Жаҳон насри онлайн антологиясиҲайнрих Бёлл (1917-1985; Германия)Ҳайнрих Бёлл. Албатта, бир нима содир бўлади (ҳикоя)\nАльфред Вунзидел фабрикасида хизматчи бўлиб ишлаган пайтларим кечмиш ҳаётимда ғаройиб кунлар бўлиб муҳрланди. Табиатан меҳнатдан кўра хаёлпарастликка ошнолигим кўпроқ ва ўзимни уринтиришни хуш кўрмайман.\nФабриканинг олд кўринишиёқ ичимга ғулғула солди: фабрика бошдан оёқ шиша блоклардан қурилганди. Меҳнатни қанчалик ёқтирмасам, ёрқин бино ва хоналарни ҳам ундан ортиқ кўрмайман. Бизни ёруғ, байрамона безалган ошхонага олиб киришганда, ташвишим янада ортди: мулойим официантлар бизга тухумлар, қаҳва ва қовурма бурда нонлар келтиришар, кўзни қамаштирадиган графинлардаги апельсин шарбатлари кишини ўзига чорларди; яна тилла балиқчалар оч яшил аквариум ойналарига димоғдор башарасини тираб туришини айтмайсизми. Официантлар шу қадар хурсанд эдиларки, хурсандчиликдан ёрилиб кетгудай, қўшиқ айтиб юборишдан ўзларини зўрға тутиб туришгандек туюларди менга.\nХаёлимга бошқа шерикларим ўйламаган гумонли фикр келди: балки бу нонушта ҳам имтиҳоннинг бир босқичи бўлсачи; мен, ўз танасини гўё тансиқ таомлар билан сийлаётган киши каби нонни астойдил, жон куйдириб чайнай бошладим. Ундан кейин қилган ишимни кўрган одам мени жиннига йўйиши мумкин: оч қоринга апельсин шарбатидан ичдим, қаҳва ва тухумга қўл ҳам урмадим, қовурма бурда ноннинг йирик бўлагига ҳам тегмадим, кейин ўрнимдан турдим-у, ошхона ичида у ёқдан бу ёққа шахдам қадам ташлаб юра кетдим.\nШу ўринда мен биринчи марта хаёлпарастлигим мевалари ҳосилини йиғиб, зудлик билан уни қоғозга туширдим: “тўрт қўл, тўрт оёқ ва тўрт қулоқ ҳам менинг ғайратим олдида камлик қилади. Эсиз, инсон тана аъзолари билан кам таъминлангани ачинарли.\nБу саволга жавоб беришим ҳам “икки карра икки”дек осон бўлди. “Агар телефон еттитача бўлса, – ёздим мен, – балки зерикиб қоларман, тўққизтаси балки чигалимни ёзар”.\nЖавобим: “Мен иш куни тугашини тасаввур қилолмайман, ўн беш ёшга кирган куним “бўш вақт” жумласини луғатимдан ўчириб ташлаганман, меҳнат доим ҳаётимнинг мазмуни бўлиб келган”.\nМени ишга олишди. Очиғи тўққизта телефон ҳам мени чарчата олмади. Гўшакка бақиришимни айтмайсизми: “Имилламай ҳаракат қилинг!” ёки “Бўш турманг! – Бир нима қилиш керак. – Бир нима амалга ошади. – Бир нима амалга ошди. – Бир нима амалга ошиши керак эди”. Кўпинча (муҳитнинг таъсирида бўлса керак) – буйруқ-истак майлига амал қилардим.\nВунзидел раҳбари Брошек исмли киши бўлиб, ўз вақтида жуда шуҳрат топган эди, чунки у талабалик пайтидаёқ еттита етим бола ва бир фалаж аёлни боққан, қолаверса, тўртта савдо ваколатхонасида муваффақиятли амалиётдан ўтган ва унинг устига икки йил ичида иккита давлат имтиҳонини аъло баҳога топшириб, ўқишни тамомлаган эди. Мухбирлар ундан: “Сиз ўзи қачон ухлашга улгурасиз?” – деб сўрашганда у: “Ухлаш – бу гуноҳ!” деб жавоб берган.\nВунзиделнинг котибаси эса, бир фалаж киши ва тўрт болани тўқувчилик қилиб боққан ва шу билан бир вақтда психология ва мамлакатшунослик бўйича диссертация ёқлаган, буям етмагандек овчарка итлар боққан ва Vamp 7 номи билан барда қўшиқчилик қилган.\nВунзиделнинг ўзи шундай инсонлар тоифасидан бўлганки, бундайлар эрталаб уйғониб улгурмай, ҳаракат қилишга бел боғлашади. “Мен ҳаракат қилишим керак”, – ўйлайди улар ваннага кираётиб. “Мен ҳаракат қилишим керак”, – ўйлайди улар соқол олаётиб, улар соқолларини олар экан, совун кўпигига бурканган устара мосламага тантанавор боқадилар: Бу қиртишлашдан тўкилган қиллар улар ҳаракатчанлигининг илк қурбонлари бўлмоқдалар. Ҳатто билинар-билинмас ҳодисалар ҳам уларда мамнуният уйғотади: сув шилдирамоқда, қоғоз ишлатилмоқда. Бир нима амалга ошмоқда. Нон ейилмоқда, тухум паққос туширилмоқда.\nВунзиделнинг арзимаган кичик бир қимирлаши ҳам ҳаракат бўлиб кўринади: бошига шляпа қўндириши, бармоқлари титраганича пальтоси тугмасини қадаши, хотинининг юзидан ўпиб қўйиши, ҳаммаси меҳнат.\nУ хонасига қадам қўйиши билан котибасига салом ўрнига қичқиради: “Бир нима қилиниши керак!” Котиба ҳам унга кўтаринки кайфиятда жавоб беради: “Албатта, бир нима амалга ошади!” Вунзидел кейин бирин-кетин бўлимларни айланиб, ҳаммага “Бир нима қилиниши керак!” номли кўтаринки жумласини улашади. Ҳамма унга “Албатта, бир нима амалга ошади!” дея жавоб қайтаради. Мен ҳам, у хонамга кирган заҳоти нурафшон қиёфада: “Албатта, бир нима амалга оширилади!” деб ҳайқираман.\nБиринчи ҳафта давомида хизмат кўрсатадиган телефонларим сонини ўн биттага етказдим, иккинчи ҳафтада ўн учтага. Эрталаблари трамвайда кетар эканман, янгидан-янги буйруқ-истак майлларини ихтиро қилиб ёки “содир бўлмоқ, амалга ошмоқ” феълларини турли замонларда, турли нисбатларда, истак майли ва аниқ майлларида кашф қилиб роҳатланаман; икки кун давомида фақат битта гапни қайтардим, чунки унинг шундай зер-забар шаклини топиб олдим: “Бирор нима содир бўлиши керак бўлган бўлса – бўлса экан”, кейинги икки кун бошқа бир гап: “Содир бўлиши мумкин бўлмаган нарса бўлса – бўлса экан”.\nШу зайлда ростдан ҳам бир нима содир бўлгандай, ўзимни ҳолсиз сеза бошладим. Қайсидир сешанба куни фикримни йиғиб улгурмасимдан, Вунзидел хонамга кириб келди ва ўзининг “Бир нима қилиниши керак!” ибораси билан ҳайқирди.\nУнинг юзидаги ғайриоддий ифодага тикилиб, ёзиб қўйилганидек, хушчақчақ ва ғайрат билан “Албатта, бир нима амалга ошади!” дейиш тилимга келмади. Узоқ вақт каловландим, чунки ҳадеб бақиравермайдиган Вунзидел менга қараб ўкирар эди: “Жавоб беринг! Ёзиб қўйилганидек жавоб беринг!” Мен эса секингина, истамасдан, “мен ёмон боламан” дейишга тили бормаётган ёш болага ўхшаб жавоб бердим. Бўғзимдаги гапим зўрға сирғалиб чиқди: “Бир нима амалга ошади!” Тилим калимага келиб улгурмасидан, ростдан ҳам нимадир содир бўлди: Вунзидел тўсатдан ерга йиқилди, у тараф-бу тарафга ағанаб, очиқ эшик рўпарасида кўндаланг ётиб қолди. Мен қўрқа-писа столимни айланиб ўтиб унга яқинлашганимда, кўнглимдан ўтган гумон тўғрилигига амин бўлдим: у жон таслим қилганди.\nБошимни силкиб, Вунзиделдан узоқлашдим, коридор бўйлаб оҳиста юриб Брошек хонасига яқинлашдим ва тақиллатмасдан кириб бордим. Брошек ўз ёзув столи ёнида ўтирар, икки қўлида ҳам телефон гўшаги, оғзида эса шарикли ручка билан ён дафтарга нималарнидир қайд этар, яна шу билан бир пайтда ялангоёғи билан стол остидаги ёзув машинкасини ишлатарди. Шу алфозда у оиласининг бус-бутун кийинишини таъминларди. “Бир нима содир бўлди,” – дедим мен секингина. Брошек шарикли ручкани туфлаб ташлади, иккала гўшакни қўйди, оёқ бармоқларини шошмасдан машинкадан олди.\nБрошек: “Йўқ, бундай бўлиши мумкин эмас”, – деди-ю, менинг ортимдан коридор бўйлаб туфлисини шалоплатиб судраганча эргашди.\n“Йўқ, – деди у Вунзиделнинг жонсиз жасадига кўз тикиб, – йўқ, йўқ!” Мен унга эътироз билдирмадим. Эҳтиёткорлик билан Вунзиделни ўгирдим, кўзларини юмиб қўйдим-да, унга ўйчан тикилдим.\n“Йўқ, – такрорларди Брошек, – йўқ!”.\nБир нима чораси кўрилди: Вунзидел дафн қилинди, менга эса сунъий атиргулларни унинг тобути ортидан кўтариб боришни бир овоздан топширишди, чунки менинг қонимда хаёлпарастлик ва ҳаракатсизликка мойилликдан ташқари, жуссам ва юз қиёфамда қора костюмга монандлик ҳам бор эди. Очиғи мен – Вунзидел тобути ортидан қўлимда сунъий атиргуллар билан борар чоғимда – салобатли, оғир-вазмин кўринардим. Шундан сўнг мени дафн маросими билан шуғулланувчи муассасага таклиф қилишди. У ерда менга азадор сифатида ишлашни таклиф қилишди. “Сиз туғма мотамсаросиз, – деди менга муассаса раҳбари, – сизни кийим-кечак билан таъминлаймиз. Кўринишингиз – қойилмақом!”\nЎйга толиб, камтарона гулдастани қўлимда тутганча, халқ орасида унча оммалашмаган мотам куйи чалинаётган чоғда капелла ортида тураман. Қабристон ёнидаги кафе доимий ўтирадиган паккам, роль ўйнагани чиқмаган пайтларим у ерда вақт ўтказаман. Баъзан зерикканимда буюртма берилмаган майит ортидан борувчиларга ҳам қўшилиб кетавераман, ўз ҳисобимдан шартта гулдаста сотиб оламан-да, худо йўлига етим-есирлар тобути ортидан юриб кетавераман. Вақти-вақти билан Вунзиделнинг қабрини ҳам зиёрат қилиб тураман, чунки менинг чинакам касбимни, хаёлпарастлик қадрланадиган ва ҳеч нарса қилмаслик бурчи бўлган касбни кашф қилиб бергани учун ундан бир умр миннатдорман.\nЭнди-энди бир нарса бошимни қотиряпти: Вунзидел фабрикасида нима ишлаб чиқариларди экан?! Адашмасам совун эди-ёв!\nОлмон тилидан Давронбек Мамарасулов таржимаси\n← Аввалги Аввалги Гулнора Авезова. Кутиш (ҳикоя)\nКейинги → Кейинги: Адҳам Дамин. Мен сизга айтсам (ҳажвия)


Мураккаб қарорларни қабул қилишга қийналасизми? Унда 10/10/10 қоидаси билан танишинг! - XABARDOR.UZ\nҲар қандай мураккаб вазиятда ҳам ўзни қўлга олиб, ухлашга ётиш керак, деган фикрлар мавжуд. Бироқ, тонгда уйқудан турганингизда муаммоларга ҳеч қандай жавоб олмайсиз — барча ерда жимжитлик. Агарда сиз мураккаб қарор қилишингизга тўғри келса, лекин бу сизни қийнаса, у ҳолда 10/10/10 қоидасига амал қилишингизни сўраймиз.\nҲал қилиб бўлмайдиган муаммолар қаршида барча умидларни йўқотиш жуда ҳам осон. Балки, ички низони ҳал этишда энг катта душман бу қисқа муддатли ҳис-ҳаяжондир. У ишониб бўлмайдиган ҳамроҳ вазифасини бажаради. Агар инсонлар ҳаёти давомида қилган энг нотўғри қарорлар билан бўлишса, улар доим ўзининг инстинктив ҳис-туйғуларига ишора қилишади: очкўзлик, ғазаб, эҳтирос, қўрқув.\nЭътиборингизга Harvard Business Review нашрининг собиқ бош муҳаррири, таниқли телешарҳловчи Сьюзи Уэлч (Suzy Welch)нинг ишда ҳам, ҳаётда ҳам муваффақиятга эришиш стратегиясини ҳавола этамиз. У 10/10/10 деб номланади ва учта турли вақт чегарасидаги нуқтаи назардан қарор қабул қилишни ўз ичига олади:\n* Сиз бунга 10 дақиқа ўтгандан сўнг қандай қарайсиз?\n* Бу қарор ҳақида 10 ой ўтгач қай фикрда бўласиз?\n* Бунга 10 йилдан сўнг қандай муносабатда бўласиз?\nБу вақтга эътиборимизни қарата туриб, биз қабул қилиниши керак бўлган муҳим қарорлардан бир қанча масофаларга узоқлашамиз.\nЭнди эса мазкур қоидага боғлиқ ҳаётий мисолни ўрганамиз:\nСевгилисини йўқотишдан қўрқаётган Вероника исмли қиз доимо жиддий муносабатларни кутиб яшар эди. У ҳам бошқалардек, оила қуриб, фарзандли бўлишни истайди. Бироқ севган йигити бу ҳақида оғиз очмайди.\nУнга 10/10/10 қоидасидан фойдаланиш таклиф этилди — у ҳозирнинг ўзида иқрор бўла олишини ҳал қилиши сўралди: Вероника дам олиш кунлари Кириллга севги изҳор қиладими?\nСавол 1: Бу қарорга 10 дақиқадан сўнг қандай қарайсиз?\nЖавоб: «Фикримча, мен қийналардим, бироқ шу билан бирга биринчи бўлиб фикримни айта олганим учун ўзимдан фахрланардим»\nСавол 2: Бу қарор ҳақида 10 ой ўтгач қай фикрда бўласиз?\nЖавоб: «Фикримча бу қароримдан ўн ой ўтгач, афсусланмайман. Мен бахтли бўлишни чин дилдан истайман. Ким таваккал қилмаса, бахтга эриша олмайди!»\nСавол 3: Бунга 10 йилдан сўнг қандай муносабатда бўласиз?\nЖавоб: «Кирилл бунга қандай муносабат билдиришидан қатъи назар 10 йилдан сўнг, биринчи бўлиб севги изҳор қилишнинг мен учун аҳамияти бўлмаса керак. Бу вақтда мен ёки у билан бирга бахтли яшайман, ёки бошқа инсон билан».\nАйнан шу тарзда 10/10/10 қоидаси иш берди! Натижада эса биз жуда оддир қарорга эга бўламиз:\nВероника ташаббусни ўз қўлига олиши керак. Агарда уни Кирилл рад этса ҳам, ўз қароридан фахрланиши керак, сабаби мустаҳкам бўлмаган муносабатларга ўз вақтида чек қўйган маъқул. Вероника ниҳоят биринчи бўлиб «Мен сени севаман» деб айта олди. Бундан сўнг уларнинг муносабатлари янада ижобий томонга ўзгарди: ҳозирда улар тўйга тараддуд кўраётган бўлса, неажаб.\n10/10/10 стратегияси нуқтаи назарингизни турли бурчакларга ўзгартиришингизга мажбур қилади. Натижада, сиз ҳал қилишга қийналаётган қарордан нима кутаётганингизни аниқлашга ёрдам беради.\nМуҳим ва маъсулиятли қарорларни қабул қилишда ҳиссиётлар устун келишига йўл қўйманг. Ақлий идрок ва фикрлаш доирасини кўпроқ ишлатинг ва тўғри қарор чиқаринг!


06 июл 2022, Тошкент вақти: 20:21\nРоссия олий ўқув юртларидаги ўқишини Ўзбекистонга кўчириш ҳақида ариза берган талабалар ўзларининг имтиҳон топширишлари ҳақида унга уч кун қолганда чақирув олди.\nЎқишни давом эттириш учун имтиҳонни Ўзбекистонда топшириш сўралган талабаларнинг кўпчилиги чартер рейсга билет берилишини кутиб Россияда қолмоқда.\nАйни пайтда¸ ҳукумат қарори билан ўқишини имтиҳонсиз кўчиришга рухсат берилган талабалар ҳам имтиҳон топшириш ҳақида огоҳлантирув хати олганини билдирмоқда.\nРасмий маълумотга кўра, 2020-2021 йили ўқишини Ўзбекистондаги олий ўқув юртларида давом эттириш учун дунёнинг турли давлатларида ўқиётган 13 мингдан ортиқ талабадан ариза тушган.\nНаманганлик талаба: Россиядан қайта олмаяпман...\nТатаристон республикасидаги Қозон федерал университети, Лингвистика бўлими 1-курсини тамомлаган наманганлик 19 яшар Сарвиноз Тўхтақўзиева Наманган давлат университетига ўқишини кўчириш учун ҳужжат топширган.\n2 сентябрь куни Озодлик гаплашган бу талаба, 17 июль куни transfer.edu.uz сайти орқали ҳужжатларини онлайн тарзда топширганини айтади.\nИмтиҳонда қатнашиш учун талабаларга берилган онлайн рухсатнома\n- Коронавирус пандемияси бошланиб кетгани учун қайтишга мажбур бўлдим. 15 июлдан 5 августгача онлайн ҳужжат топширишга эълон беришганида, топширдим. 6 август куни аризангиз кўриб чиқиш учун қабул қилинди, якуний қарор маълум қилинади, деган жавоб келди. Лекин, 2 сентябрь куни, Тошкент вақти билан кечаси соат 2 да онлайн шахсий кабинетимга имтиҳонга рухсатнома жўнатишибди - 5 cентябрь соат 9 да имтиҳонга келинг, деб. Мен Қозондаман ҳозир. 3 кун ичида, бунақа пандемия пайтида, қандай қилиб бораман?!\nСарвиноз бу хабарни кўриши билан оиласига хабар берганини айтади.\nУнга кўра, ота-онаси Олий таълим вазирлигига боғланган, у ердан : "Қизингиз имтиҳонда қатнашиши шарт, унга етиб келиш масаласи - ўзининг муаммоси" мазмунида жавоб олишган.\n- Шу йилнинг июлидан бери чартер рейсга навбат кутаяпман. Қозондаги Ўзбекистон консуллиги орқали рўйхатга турганман. Лекин ҳалиям навбатим келмади. Рейслар бўлмаса, имтиҳонда қатнашиш қандай қилиб менинг муаммоим бўлади?! Бунинг устига, Вазирлар Маҳкамасининг қарори бор , ҳалқаро рейтингда биринчи мингталикка кирган университетдан ўқишини Ўзбекистонга кўчирса, талабадан имтиҳон олинмайди. Қозон федерал университети Олий таълим вазирлиги сайтида эълон қилинган QS World University Rankings рейтингида 370-ўринда. Лекин нега мендан имтиҳон олишмоқчи, нега 3 кун қолганда буни хабар қилишди - бу саволларимга аниқ жавоб ололмаяпман.\nЖиззахлик талаба: 3 кун қолганда имтиҳонга чақиришди\nСибирь давлат тиббиёт университетининг 2- курсини тамомлаган жиззахлик талаба ҳам шу йилнинг июлида ўқишини Ўзбекистонга кўчириш учун Олий таълим вазирлигига онлайн тартибда ҳужжат топширган.\nИсмини ошкор қилмасликни сўраган талабага кўра, ўша кезда унга дунёда энг яхши университетлар мингталигига киритилган олий ўқув юртларидан келаётган талабалар имтиҳонсиз ўқишини кўчириши мумкинлиги айтилган.\n- Мен ўқиган университет - Сибир давлат тиббиёт университети Three University Missions Ranking рейтингида биринчи мингталикка киритилган. Бу дунёдаги иккинчи нуфузли рейтинг. Вазирлар Маҳкамасининг қарорида шунақа халқаро рейтингга кирган Россия университетларидан Ўзбекистонга ўқишини кўчирганлар имтиҳонсиз кўчиради, дейилган. Мен ҳужжат топишрганимда, кутиб туринглар, ўқиш бошланиши билан маълум қиламиз, дейилганди. Мана Интернетга кириб ўқисам, 5 сентябрда имтиҳон топширасизлар, дейишипти. 3 кун қолганда, тайёргарликсиз қандай имтиҳон топшириш мумкин? - дейди бу талаба.\nЖиззахлик талаба ҳам Вазирлар Маҳкамаси қарорига ишониб, ўқишини имтиҳонсиз кўчиришни кутгани, аммо кутилмаганда ундан имтиҳон топшириш сўралаётганига эътироз билдириб, Олий таълим вазирлигига мурожаат қилган. Аммо ҳозирча бу мурожаатига бирор шаклда жавоб берилмаган.\nОзодлик гаплашган талабалар тилга олган ҳужжат - Вазирлар Маҳкамаси 2019 йил 27 апрелда қабул қилган "Олий таълим муассасаларига ўқишга қабул қилиш, талабалар ўқишини кўчириш, қайта тиклаш ва ўқишдан четлаштириш тартиби тўғрисидаги низомларни тасдиқлаш ҳақида"ги 360-сонли қарордир.\nҚарорнинг 23-1 қисмида шундай дейилган:\n"Халқаро тан олинган ташкилотларнинг олий таълим муассасалари рейтингида биринчи 1000 талик рўйхатдан жой олган Россия Федерацияси олий таълим муассасаларида таълим олаётган талабаларнинг аризаларига мувофиқ уларнинг ўқиши Давлат комиссияси қарори билан Ўзбекистон Республикаси олий таълим муассасаларига синовлар (тест, ёзма иш)сиз тўлов-контракт асосида кўчирилади".\nВазирлар Маҳкамаси қарорида Ўзбекистонда тан олинадиган халқаро рейтинг Олий ва ўрта махсус таълим вазирилиги сайтида берилиши айтилган. Вазирлик сайтида фақат QS World University Rankings 2020 ҳақида маълумот берилганидан¸ Ўзбекистонда шу рейтингнинг эътироф этилгани тушунилади.\nУкраинадаги талаба: 3 кун қолганда имтиҳонга чақириш - майнавозчиликдир!\nОзодликка Украинадан боғланган ўзбекистонлик талаба Украина Тиббиёт университетининг 3 курсига ўтганини билдирди.\nОзодликка ёзишича, оилавий аҳволи оғирлашгани ҳамда Украинада коронавирус ёйилиб, вазият ёмонлашгани боис, у ўқишини ватанига кўчириш учун ариза ёзган:\n"Украинада бизни ётоқхоналарга қамаб ташлашди, чунки талабалар ва ётоқхонада яшаётганлар орасида 100дан ортик коронавирусга чалиниш ҳоллари аниқланди. Қўшни давлатлардан талабалар имтиҳонсиз ўқишини Ўзбекистонга кўчирди. Биз эса ёз бошидан бери маълумот кўтаётган эдик - бизга имтиҳонлар бўладими, бўлса қандай ўтказилади - ҳеч қандай маълумот беришмади. Имтиҳон онлайн топширилади, деган гапларни ҳам айтишди. Энди бўлса, 5-6 сентябрда имтиҳон бўлади, дейишяпти. Атиги икки кун қолганда. Биз энди имтиҳонларга ҳеч қанақасига улгурмаймиз, чунки қайтиб борсак ҳам, 10 кун карантинда ўтиришимиз керак. Бу шунчаки майнавозчилик".\nШу йилнинг февраль ойида, Ўзбекистон ҳукуматининг қарори билан, қўшни 3 давлат - Тожикистон, Қирғизистон ва Қозоғистондаги талабаларга ўқишини имтиҳонсиз кўчириш учун бир марталик имкон берилди.\nЎз вақтида Ўзбекистон ҳукумати бу махсус қарор сабабларини очиқламаган.\nОзодликка ижтимоий тармоқ орқали боғланган ва исмини ошкор қилмаган талаба, қўшни давлатларда ўқиётган ватандошларига берилган бу имконият, нега энди бошқа хорижий давлатларда ўқиётган ўзбекистонликларга берилмаётгани сабаб билан қизиқмоқда.\nСентябрда Озодликка ўнлаб талабадан мурожаат келди\nАсосий қисми Россия ҳамда бошқа постсовет ўлкаларидан йўлланган мурожаатларда, ўқишини кўчириш учун ҳужжат топширган талабалар имтиҳон куни кутилмаганда, атиги 3 кун қолганда хабар қилинганидан норози бўлиб ёзмоқда.\nУларнинг мурожаатларида тилга олинаётган асосий муаммо, коронавирус пандемияси боис авиақатновлар тўхтаган бир пайтда, Ўзбекистонга қайта олмаётганидир. Бундай талалабаларнинг аксари чартер рейсга навбат келишини 1-2 ойдан бери кутмоқда.\nҚисқа муддат ичида, Ўзбекистонга қайтиш имконини қилган тақдирда ҳам, дастлабки 10 кунлик карантин муддатини уйи ёки меҳмонхонадан чиқмай, ўташига тўғри келади.\nЖумладан, Москвадан Озодликка мактуб ёзган талаба, юртига қайтишни истовчилар сони 100дан ортганини тилга олган:\n"Мен ҳозир Москвадаман. Менга 5 сентябрь куни имтиҳон бўлиши ҳақида бугун хабар келди. Менинг билетим - 6 сентябрга. Имтиҳонни сал орқага суришнинг имкони йўқмикин? Россиядан қайтмоқчи бўлган талабалар 100 нафардан кўпмиз, ҳеч биримиз имтиҳонга улгурмаймиз. Илтимос, бизга ёрдам бериб, имтиҳонни сал кечиктиришларини сўраймиз".\nОлий таълим вазирлиги изоҳи\nОлий таълим вазирлигидан 2 сентябрь куни олинган маълумотга кўра, ўқишини кўчирмоқчи бўлган талабаларнинг барчасига имтиҳон ёки суҳбат ўтказиладиган кун ва манзил ҳақидаги хабарлар 2 сентябрь куни йўлланган.\nВазирликнинг ўзини тантиштирмаган расмийси, бундай хабар имтиҳон топшириши шарт бўлган талабаларга йўлланганини билдирди.\nМулозим таъкидича¸ Вазирлар Маҳкамасининг 360-сонли қарорида кўзда тутилган тоифалар - хориждаги олий ўқув юртидан ўқишини тест синовларисиз Ўзбекистонга кўчириши мумкин бўлган талабалар иши бўйича Давлат комиссияси буйруқ чиқариши лозим.\n"Бу қарор асосида халқаро рейтингда биринчи мингталикка кирганлар имтиҳонсиз қабул қилинади, барибир. Шунинг учун, улар ўқишини кўчирмоқчи бўлган олий ўқув юрти қабул ҳайъатига мурожаат қилишса, аниқ жавоб олишади", деди вазирлик расмийси Озодлик билан микрофонсиз суҳбатда.\nПрезидент қарорига биноан, хорижий ва нодавлат олий таълим муассасаларидан республика олий таълим муассасаларига ўқишини кўчириш бўйича қарор Давлат комиссияси томонидан қабул қилинади.\n2020/2021 ўқув йилида Ўзбекистон олий таълим муассасаларига ўқишга қабул қилиш бўйича Давлат комиссияси раиси Ўзбекистон Бош вазири Абдулла Ариповдир, комиссия таркибига мамлакат ҳукумат идоралари раҳбарлари ва вазирлардан иборат 17 аъзо киритилган.\nХорижда қолиб кетган талабалар бўйича аниқ жавоб йўқ\nОлий таълим вазирлигининг Озодлик гаплашган мулозими, пандемия шароитида ҳануз хориждан қайта олмаётган талабалар мурожаатларидан вазирлик хабардорлигини айтди.\nАйни пайтда¸ бу борада конкрет қандай чора кўрилаётгани ҳақида бирор маълумот бера олмаслигини таъкидлади.\nТашқи ишлар вазирлиги Ўзбекистонга қайтмоқчи бўлган ватандошлар, шу жумладан ўқишини ватанига кўчираётган талабалардан, ўзлари яшаб турган давлатлардаги элчихона ва консулликларга мурожаат қилиб, рўйхатга туришни сўраган.\nМахсус рўйхат асосида Ўзбекистонга чартер рейс билан қайтиш учун навбат кутаëтганлар¸ Озодлик 2 сентябрь куни гаплашган талабаларга кўра, жуда кўп.\n- Мен масалан июлнинг бошида рўйхатга ёзилдим. Нечанчи бўлиб ёзилганимни ҳам айтишмади. Ҳалиям кутаяпман, деди Сарвиноз.\nЖиззахлик талабанинг айтишича, Россиядан қайтмоқчи бўлган тенгдошлари, навбат кутишдан ташқари, чипталарнинг ошиб бораётган нархидан ҳам хавотирда:\n-Чунки, билетлар 51 минг рублга (қарийб 700 АҚШ доллари - таҳр.) чиқиб кетди. Мен имтиҳонда қатнашсам ҳам, тайёрмасман. Ўта олмай қолсам, орқага ҳам қайта олмайман бунақада. Чунки, оилада катта фарзандман, пул топадиган одам - фақат дадам. У ҳам доктор, коронавирус юқиб, икки ой ишлай олмади. Жудда қаттиқ касал бўлди. Яъни, иқтисодимиз жуда оғир ҳозир, Россияга кетишга ҳам шароитим йўқ энди. Ҳозир бу ерда ҳам, у ерда ҳам ўқишдан айрилиб қоламанмикин, деб қўрқиб ўтирибман.\nХориждаги 13 мингдан ортиқ талаба ариза топширди\nОлий таълим вазирлигига кўра, 2020-2021 йилги ўқув йилида таълим олишни давом эттириш учун дунёнинг турли давлатларида ўқиётган 13 мингдан ортиқ талабадан ариза тушган. Ўқишни кўчиришни истовчилар ҳужжатлари шу йилнинг 15 июлидан 5 августига қадар онлайн тарзда қабул қилиб олинган.\nОлий таълим вазирлиги, ўқишни кўчирувчилар учун имтиҳонлар - тест синовлари ёки суҳбат тарзида 5 - 6 сентябрь кунлари махсус белгиланган масканларда бўлиб ўтиши ҳақида 2 сентябрь куни маълум қилди.\nХориждан ўқишини Ўзбекистонга кўчираëтган талабалар имтиҳонни ўз яшаш манзили бўйича ажратилган жойда топшириши керак.


Опубликовано: 21.09.2017 16:28 | Автор: Одилхон қори ЮНУСХОН ўғли, Шайхонтоҳур туман бош имом-хатиби (muslim.uz) | Печать | E-mail\nДинимизда инсонларга фойда келтириш улуғ амал сифатида тарғиб қилинади. Бир кишига айни муҳтож вақтида ёрдам қўлини чўзиш ва уни қўллаб юборишга шу дунёда ҳам, охиратда ҳам катта ажр-савоблар ваъда қилинган. Бу хусусда айтилган ояти карималар ва ҳадиси шарифлар талайгина. Шуни эсдан чиқармаслик керакки, бир кишига етказилган манфаат билан кўпчилик ёки жамиятга келтирилган фойда баробар қадр-қиймат касб этади. Чунки эл-юртга етказилган манфаатдан алал-оқибат одамлар баҳраманд бўлади.\nИбн Мусаййиб Абу Ҳурайра розияллоҳу анҳудан келтирган ривоятда Пайғамбаримиз алайҳиссалом: “Ақлнинг боши Аллоҳ таолога имон келтириш ва ундан кейин одамлар меҳр-муҳаббатини қозонишдир”, деганлар. Қарангки, Пайғамбаримиз ҳадисларида икки амалга урғу берилган: бири имон, иккинчиси одамлар меҳр-муҳаббатини қозониш. Аммо ҳар иккиси ҳам ақлнинг боши деб қаралади. Одамлар меҳр-муҳаббатини қозониш ўз-ўзидан уларга манфаат етказишга боғлиқ. Бир кишига қанча фойда келтирилса, шунга қараб унинг меҳр-муҳаббати ошиб боради. У бир умр бу яхшиликни эсдан чиқармайди, мендан қайтмаса, Аллоҳдан қайтсин, деб ҳақига хайрли дуолар қилади. Шунинг ўзи катта бахт, инсон умри ва ҳаётининг безаги эмасми? Аммо бир нарсани сўраб келганда илтимоси рад этилса, муҳтож бўлиб турган киши ноумид қайтарган кишини ёмон кўриб қолиши мумкин. Шунинг учун илгари улуғ кишилар биров бир ҳожатини айтиб келса, иложи борича уни ноумид қайтармасликка ҳаракат қилган. Инсон табиати шундай яратилган.\nБундай ишларга ҳаётимизда тез-тез дуч келиб турамиз. Кимнингдир муҳтожлик ярасига малҳам бўлиб яшаётган экансиз ва шу йўлда умр кечираётган экансиз бу – ҳаётингиз беҳуда ўтмаётганига ҳужжат-далилдир. Ҳадиси шарифда айтилганидек, инсон ақл-фаросатини имон белгиласа, ундан кейин халқ манфаати йўлида амалга оширилган яхшиликлар туфайли уларнинг кўнглини кўтариш ва қувонч улашиш туради. Бир донишманд киши: “Муҳтожлик жароҳати раҳм-шафқат дори-дармони туфайли тузалади”, деганида халққа ғамхўрлик ва инсонпарварлик улуғ фазилат эканини таъкидланган. Али ибн Толиб розияллоҳу анҳу: “Бошқалардан ёрдамини аямаган кишининг зикри кенг ёйилади”, дейди. Муғийра ибн Шуъба: “Дўстлари ҳолидан хабар олмаган кишини дўстлари ҳам ўз ҳолига ташлаб қўяди”, дейди.\nБировларга яхшилик қилиш туфайли қалбда кечадиган туйғу лаззатини сўз билан ифодалаб бўлмайди. Яхшилик қилган киши узоқ вақт хушнуд ва мамнун бўлиб юради. Дарҳақиқат, саховатпеша инсонлар бундай туйғуни қалбида кўп марта ҳис этадилар ва шуни деб очиқ қўл бўлишга ҳаракат қилиб яшайдилар. Паҳлавон Маҳмуд: “Кимдаки бўлмаса замона ғами, ё оламдин эмас, ё эмас одам”, дейди. “Қачонки шод эсанг, ғамлига раҳм эт, / Агар султон эсанг, мискина раҳм эт”, дейди Ҳофиз Хоразмий. Донишмандлар: “Яхши ном олиб ўлган киши ёмон ном олиб тирик юрган кишидан афзалдир”, дейишган. Синиқ ва ғамгин қалбга қувонч улашиш ва яхшилик қилиш баҳоси ва қийматини ўлчаб бўладими?\nДинимизда бошқаларга манфаат етказишга шу даражада тарғиб қилинадики, бошқа динда бундай тарғиботни учратиш амри маҳол. Шунингдек, барча ҳукм ва кўрсатмаларида инсон манфаатларига катта эътибор бериб, бу дунё ва охират бахт-саодатига мушарраф этиши маълум қилиб, инсоният ва бутун мавжудот манфаатига зид хатти-ҳаракатларни қоралайди. Инсон манфаати кенг тушунча бўлиб, ҳатто ёрдам бера олмаган тақдирда бир кўнгли синиқнинг кўнглига яхши сўз билан таскин ва тасалли беришнинг ҳам ажр-савоби ниҳоятда улуғ. Ҳар биримиз хайрли ишларга қўлимиздан келганича ўз ҳиссамизни қўшишимиз керак. Ана шу вақтда қалблар бир-бирига талпинади, одамлар бир-бирининг оғирини енгил қилиш ва холис манфаат етказишга интилиб яшайди. Инсон учун бу дунёда бундан ортиқ бахт бўлмаса керак. Халқ манфаатлари ва фойдаси йўлидаги хайрли ишларимизда Аллоҳ таоло мададкор бўлсин.\nШайхонтоҳур туман бош имом-хатиби (muslim.uz)


Энди никоҳ қуриш учун онлайн тарзда ариза бериш мумкин! - Terabayt.Uz\nҲозирги кунда фуқаролар порталдаги шахсий кабинетлари орқали онлайн тарзда никоҳга кириш ҳақидаги ариза билан ФҲДЁ бўлимига мурожаат этишлари мумкин. Бу ҳақда ДХА нашримизга маълум қилди.\nБу жараён қуйидагича амалга оширилади:\nНикоҳланувчи шахслар ўзларининг электрон рақамли имзоси билан ягона интерактив давлат хизматлари портали орқали никоҳни қайд этишга аризаларни беради. ФҲДЁ бўлими масъул ходими “ФҲДЁ ягона электрон ахбороти” тизими орқали аризасини қабул қилади ва никоҳланувчиларга электрон шаклда тиббий кўрикка йўлланма ва никоҳни қайд этиш муддати ҳақида маълумот юборади.\nШундан сўнг, никоҳни қайд этиш куни ФҲДЁ бўлимига ўзларининг шахсини тасдиқловчи ҳужжат – паспорти билан бориб никоҳ ФҲДЁ бўлими томонидан қайд этилади.\nМаълумот ўрнида айтиш жоизки, Давлат хизматлари агентлигига Ўзбекистон Республикаси Президентининг 2018 йил 12 июндаги ПҚ–3785-сон “Фуқаролик ҳолати далолатномаларини қайд этиш тизимини янада такомиллаштириш чора-тадбирлари тўғрисида”ги қарорида ягона интерактив давлат хизматлари портали орқали никоҳни қайд этишга аризалар бериш тизимини жорий қилиш вазифаси юклатилган эди.\nЎҚИНГ: Энди давлат хизматлари учун тўловларни Payme орқали амалга оширса бўлади\n#Онлайн #Давлат хизматлари агентлиги #никоҳ


Андрей Фёдоров: "Пандемия яхши тайёргарлик кўришга халақит беряпти" / CHAMPIONAT.asia\nАндрей Фёдоров: "Пандемия яхши тайёргарлик кўришга халақит беряпти"\n17 августдан иккинчи бор Суперлига ўйинларига рестарт берилади.\n"Локомотив" 10-тур учрашувини АГМКга қарши "Бунёдкор" стадионида ўтказади. Хабарингиз бор, навбатдаги тўртта тур марказлашган тартибда нейтрал стадионларда бўлиб ўтади. Рестартга оз қолганда "темирйўлчилар" устози Андрей Фёдоров ўз фикрларини билдирди.\nСуперлига рестартига тайёргарлик ҳақида\n- Ўйинларга тайёргарлик кўриш осон бўлмаяпти, чунки баъзи сабаларга кўра тез-тез режаларимиз ўзгариб турибди. Аввало инсонлар соғлиғи биринчи ўринда эканини жуда яхши тушуниб турибмиз. Бир нечта футболчиларимиз коронавирусга чалиниб, тузалиб ҳам бўлишди. Бу эса кишини хурсанд қилади. Қўлдан келганча жамоани бир хил савияга кўтаришга ҳаракат қиляпмиз. Иккита ўртоқлик учрашуви ўтказдик: "Бухоро" ва биринчи лига клуби "Рубин"га қарши. Бу ўйинлар орқали жамоа ҳолатини яна бир бор кўриб олдик.\nЖамоадан кетганлар ҳақида\n- Уч нафар футболчи билан хайрлашдик. Булар - Игнатий Нестеров, Ойбек Қиличев ва Даврон Ҳошимов. Албатта, асосий таркиб аъзоси билан хайрлашиш ҳар доим қийин бўлган ва бу футболчиларнинг йўқлиги барибир ўз таъсирини кўрсатади. Лекин биз мавжуд таркиб билан олдинга ҳаракат қилишда давом этамиз.\nЖамоага янги футболчилар келиши ҳақида\n- 10 августдан ёзги трансфер ойнаси очилди. Лекин кимдир келадими-йўқми, бу ҳақда аниқ бир гап айта олмайман. Барчаси клуб раҳбарияти билан ўзаро маслаҳатлашган ҳолда амалга оширилади.\nСуперлигада навбатдаги рақиб ҳақида\n- АГМК яхши клуб. Бу жамоа ушбу мавсумда яхши ўйин кўрсатяпти. Лекин ҳозир уларнинг ҳолати ҳақида ҳеч нарса билмаймиз. АГМК Суперлигада ютқазмаган ягона клуб бўлиб турибди. Лекин ҳар қандай серия барибир якун топади. Балки биз билан ўйинда улар мағлубиятга учрар.\nМарказлашган чемпионат ҳақида\n- Ҳозирги шароитда буни тўғри йўл деб ўйлайман. Чунки падемия сабаб кўп жойларда чемпионат марказлашган тартибда ўтказиляпти. Энг муҳими, ўйинларни ўтказиш, бу ҳар ҳолда умуман ўйнамагандан яхшироқ. Футбол ичидагиларнинг ўз севимли ишлари билан шуғулланиши - энг яхши нарса.\n14 авг 17:02:18\nЁзолмайдиган инсон ручкадан айб топади.\n14 авг 16:08:39\nДурному танцору яйца мешает.\n14 авг 15:20:02\nБу Халиям локони мурабийими?\n14 авг 20:29:54\nBir tiyinga qimmat murabbiy. Xuddi oldingi imkoniyatlardan foydalanib futbolimizga foydasi tekgandek. Fyodrov OUT.\n14 авг 20:29:46\n14 авг 20:29:44\n14 авг 20:29:38\n14 авг 19:13:26\nСени даврин утди дамини ол\n14 авг 18:13:44\nУсирок кутга сабзи бахона\n14 авг 16:32:35\nФёдоров, чиновотда нос колмабти))\n14 авг 16:24:25\nSensiz odam zerikib qoluvdi ))\n14 авг 16:24:08\nmanga p фойдаланувчининг фикрига жавоб бериш\nPandemiya miyasi borlaga ta'sir qimiydi\n14 авг 16:21:19\n14 авг 16:20:11\nU holda uyingda oʻtir\n14 авг 16:11:34


Хорижий инвесторлар Зоминда » Зомин туман ҳокимлиги расмий сайти\nЗомин туман ҳокимлиги » Янгиликлар » Хорижий инвесторлар Зоминда\nҚулай географик жойлашуви, ажойиб иқлими, сўлим табиати, 2-Швецария дея эътироф этилган, туристларни ўзига жалб қилиб келаётган Зомин туманида эндликда xориж ишбилармонларининг қадами сезиларли даражада ошмоқда.\nИшлаб чиқаришнинг ҳар бир тармоғида уларнинг фаоллигини кузатиш мумкин. Юртимизда яратиб берилаётган инвеститицион муҳит туфайли жаҳондаги энг нуфузли компаниялар бизнес ҳамкоримизга айланаётгани бор гап. Зомин туман ДХМда бугунги кунда жами 6 та хориж инвесторлари тадбиркорлик бўйича давлат рўйхатидан ўтганлиги уларнинг сони жорий йилда яна иккитага ошганлиги бунинг яққол исботидир.\nДХМ келиб мурожаат этувчиларинг 2 фоизи айнан тадбиркорлик фаолиятини бошламоқчи бўлган фуқаролар ташкил этади. Рақамларга эътибор қаратадиган бўлсак Зомин туманининг ўзида 857 та тадбиркорлик субъектлари мавжуд. Шулардан 322 таси якка тартибдаги тадбиркор бўлиб, 8 таси хорижий корхоналардир.\nЗомин тумани Даштобод қўрғонида барпо этилаётган янги цемент заводининг қурилиш ишларига тамал тош 2018 йилнинг декабрь ойида қўйилган. Цемент тайёрлаш технологиясини ишлаб чиқарувчи, Европада ўзига хос нуфузга эга бўлган Дания давлатининг FL-Smidth компанияси ишбилармонлари бу ерлик тадбиркорлар билан ҳамкорликни йўлга қўйган эди.\nАйни вақтда заводнинг қурилиш ишлари жадал тарзда кетмоқда. Ушбу заводнинг мавжудларидан асосий фарқи шуки, замонавий, самарадор, энергия тежамкор энг муҳими экологик жиҳатдан энг мукаммал технологиялар билан жиҳозланади.Қолаверса, у нисбатан арзон кўмирда ишлаши билан фарқ қилади. Лойиҳанинг умумий қиймати 136 миллион еврони ташкил этади. Келиб тушадиган даромаднинг 15фоизимаҳаллий тадбиркорларники бўлса қолган қисми хорижий инвесторларга тўғри келади. Цемент ишлаб чиқаришга мўлжалланган барча хом ашёлар Фориш, Зомин, Зарбдор туманларидан каръерлардан олинган минераллар билан ишлайди.\nЗаводда ишлаб чиқариладиган цемент маҳсулоти қўшни давлатлар Қозоғистон, Қирғизистон, Тожикистон, Афғонистон, Туркманистон ҳамда Россия давлатларига экспорт қилинади.\nЦемент ишлаб чиқарувчи заводдан ташқари яна бир катта лойиҳа аҳамиятга эга, аниқроғи темир бетон маҳсулотларини ишлаб чиқарадиган заводнинг ишга тушишидир. "Зомин махсус плита” МЧЖ шаклидаги қўшма корхонанинг лойиҳа қиймати 12 млн.евро бўлиб 150 дан ортиқ маҳаллий аҳолини иш билан таъминлайди. Айни вақтда Испаниядан келтирилган замонавий дастгоҳлар ўрнатилмоқда. Биринчи босқичнинг ўзида заводда 150 метр квадратни ташкил этадиган ҳар хил турдаги темир-бетонлар, плиталар, узумчилик учун шпагенар, суғориш лотоклари ишлаб чиқаришга мўлжалланган. Хулоса ўрнида шуни айтиб ўтиш керакки, куз фаслига келиб бўш ётган ушбу ерларда катта заводлар қад ростлайди. Бу эса аҳоли фаровонлигигини таъминлашбилан бир қаторда, янги иш ўринларини яратишга хизмат қилади.\nБобур Умурзаков -


Murad Buildings | Саволингизни беринг\nMurad Buildings ёки ҳамкор ташкилотларда рўйхатдан ўтиш ёки танлов жараёнига оид саволларингиз бўлса, ўзингизни қизиқтирган саволларни беришингиз мумкин. Сиз билан 5 иш куни мобайнида боғланамиз.\nАризани тўлдиришдан аввал, номзодларимиз томонидан энг кўп берилган саволлар билан танишиб чиқишингизни таклиф этамиз. У ерда сизни қизиқтирган саволларга жавоб бўлиши мумкин.\nМен ўзимга мос бўш иш ўрнини топмадим, аммо сизлар билан ишлашни истайман!\nСайтимиздан сизга тўғри келадиган бўш иш ўрнини топа олмаган бўлсангиз, кайфиятингизни туширманг! “Карьера” саҳифасини тез-тез кўздан кечириб туринг. Яқин кунларда ўзингизга маъқул бўлган бўш иш ўрнини топишингизга умид қиламиз.\nМен анкетамни жўнатдим, аммо бўш иш ўрни учун рўйхатдан ўтганлигим тўғрисидаги тасдиқни олмадим.\nОн-лайн анкетани тўлдирганингиздан сўнг 3 соат вақт мобайнида хабар олмасангиз, илтимос, “Савол беринг” саҳифаси орқали бизга мурожаат қилинг. Хатда мазкур муаммони кўрсатинг ва биз сиз билан электрон почта орқали боғланамиз ёки қўнғироқ қиламиз.\nДўстларим ёки танишларим тавсиясига кўра мени ишга олишлари мумкинми?\nБўш иш ўринларимиз ҳақида маълумотни исталган йўл орқали билиб олишингизни қўллаб-қувватлаймиз. Аммо номзодингиз кўриб чиқилиши учун сайтимиз орқали расмий рўйхатдан, шунингдек, танловнинг барча босқичларидан, тест синовларидан, жамоа билан турли вазифаларни бажариш ва интервьюдан ўтишингиз лозим. Танишларингиз, дўстларингиз ёки қариндошларингиз номзодингиз кўриб чиқилишида иштирок эта олмайди. Ишга қабул қилинишингизга оид қарор барча иштирокчи ходимлар билан бамаслаҳат, шунингдек, тест натижаларига кўра қабул қилинади.\nMurad Buildings ёки унинг ҳамкорларига қандай қилиб ишга жойлашиш мумкин?\nНомзодингиз кўриб чиқилиши учун ўзингизга маъқул келган бўш иш ўрнига оид он-лайн анкетани тўлдиришингиз лозим. Агар маълумотномангизни компания офисида қолдирсангиз, мутахассисларимиз сиз билан боғланишига кафолат бермаймиз.


Сектордаги 273 оила “темир дафтар”дан чиқди - Huquq.uz\nСектордаги 273 оила “темир дафтар”дан чиқди\n13:30 - 19.03.2021\nХонқа тумани прокурори раҳбарлигидаги иккинчи секторда 10 та маҳаллада 8372 та оила истиқомат қилади. 2020 йилда сектор бўйича 4883 та хонадон ўрганилиб, 756 тасида муаммо аниқланди ва тегишли ташкилотлар билан ҳамкорликда ҳал қилинди. Муҳтожларга 1914 та ҳолатда 1 млрд. 221 млн. сўмликдан зиёд ёрдам кўрсатилди.\nКамбағал оилаларнинг иқтисодий аҳволини яхшилашда асосий эътибор уларнинг доимий даромад манбасини шакллантиришга қаратилмоқда. Шунга кўра 235 та оилада 273 кишининг бандлиги таъминланди. Бунинг натижасида бу оилалар «темир дафтар»дан чиқарилди.\nИккинчи секторда ўтказилган сайёр қабулларда 500 дан ортиқ фуқаро 139 та муаммони бартараф этиш юзасидан мурожаат қилган. Уларнинг 93 таси қаноатлантирилган. 46 тасига асосли ҳуқуқий тушунтириш берилган.\nҚабуллардан бирида Олчин маҳалласида яшовчи М.Раҳимов маҳалладаги симёғочларнинг таъмирталаблигини билдирди. Мутасаддилар билан ҳамкорликда муаммо бартараф қилинди. Шу маҳаллада яшовчи Г.Бекчановага даволаниш учун ёрдам кўрсатилди.\nАёллар ва ёшларнинг муаммолари ҳал қилиниши ҳам назоратга олинган. Ҳар ойда икки марта меҳнат ярмаркаси ташкил қилиниб, уларда 80 дан ортиқ корхона ва ташкилот 369 та бўш иш ўрни билан қатнашди. 51 кишига ишга йўлланма берилди, тадбиркорликни йўлга қўйиш истагидаги 48 кишига ёрдам кўрсатилди, 316 нафар фуқарога меҳнат қонунчилигига доир маслаҳат берилди.\nИккинчи сектор ҳудудида 18 ёшдан 30 ёшгача бўлганлар 6786 нафар. Анкета натижасига кўра 1478 нафари «ёшлар дафтари»га киритилган. 2021 йилнинг биринчи чорагида 273 нафар ишсиз ёшларнинг бандлигини таъминлаш, 73 нафарининг ижтимоий-иқтисодий, психологик муаммоларини ҳал қилиш бўйича иш олиб борилмоқда.


Дўстлар — Latifa.uz\nДўстлар ҳақида латифалар\nМатематик билан физик ўрмонда сайр қилиб юришса, олдиларидан оч айиқ чиқиб қолибди. Иккови саросимага тушиб математик дебди:\n— Айиқни тезлиги 20км/соат, оғирлиги 300кг, қочиш бефойда, барибир етволади...\n— Айиқ ошқозонининг ҳажми 20 куб.дециметр. Одам ҳажми 100 куб.дециметр. Айиққа сен математикни ўзи бемалол етади. Қочиб қолиш керак! – дебди.\n— Қалайсан дўстим?\n— Яхши ўзингчи?\n— Зўр! Сен Муниса Ризаевани танийсанми?\n— У мени танийдими???\nОлдинда ёз фасли! Сиз дам олишга ким билан бормоқчисиз?\nШарттаки биланми? “Дам олишгами? Гап йўқ, кетдик!” дейди.\nМижғов биланми? “Яна ким боради? Нима овқат еймиз? Нечта кийим олиб кетиш керак? Ҳаво қанақа бўларкин?” дейди.\nИнжиқ биланми? “Агар яхши ухлай олмасам қайтиб келаман...”дейиши аниқ!\nБаҳоначи одам билан бормоқчи бўлсангиз: “Дам олиш кунлари бандман. Келаси ҳафта ҳам ишларим бор. Кейинги ой ҳам банд бўлсам керак. Умуман кейинги йил ҳам, кейинги ҳаётимда ҳам...” дейган жавобни кутинг.\nҲисобчи одам биланми?: “Қанча пул кетаркин? Нечи килограмм гўшт оламиз?” деса,\nборишни умуман истамаган одам: “Аниқ билмиман... Вақтим бўлармикин...? Кейинроқ ўзим қўнғироқ қивараман...” дейиши турган гап!\nМаршруткада бир йигит қўл телефонида гаплашиб кетмоқда:\n“Оғайни гапни эшит! Мени ҳисобимдан 200 миллион оласан-да, қурилиш моллари харид қиласан. Янги иморат қурилишини ҳам бошлайвер! Акцияларни биржага қўясан. Фойда олишни бошлагач, ...” деб гапираётса, ҳамма йўловчиларнинг кўзи чиқаёзай деб қараб туришганмуш. Йигит уларни кўриб дебди:\n“Ҳайрон бўлманглар! Дўстим компьютерига янги ўйин ўрнатибди. Ўйин қоидаларини тушунтириб беряпман”.\nЛофга жуда уста балиқчилар суҳбати:\n— Кеча қармоқни зўрға тортиб уч метрлик сомни чиқариб олдим!\n— Сеники ҳолва! Кеча мени қармоғимга XVIII асрда ишланган катта фонус илиниб чиқди. У ҳалиям ёниб турган экан!\n— Майли мен сомни узунлигини қисқартираман. Фақат илтимос, сен ҳам фонусингни ўчган экан деб айт!\nИккита безори ярим тунда автобус саройига ўғриликка тушишни режалаштирибди.\nМанзилга етиб келгач, бири дебди:\n— Мен ичкарига кириб автобусни ҳайдаб чиқаман. Сен шу ерда қоровулни чалғитиб тур!\n— Хўп, - дебди шериги.\nИчкарига кириб кетган ўғри ярим соат ўтса ҳам чиқмасмиш, бир соат ўтса ҳам чиқмасмиш.\nОхири ташқарида тургани секин ичкарига кириб қараса, шериги автобусларни орасида анқайиб юрганмиш.\n— Нима қиляпсан? Нега ҳалигача автобусни ҳайдаб чиқмаяпсан? – деса, шериги:\n— 17-автобусни топа олмаяпман. Бу ерда турганлари бизни уйимизга бормайди-ку!? - дермиш.\nҚари бувижон маҳаллада бироз айланиб, уйига қайтиб кириб ўғлига дермиш:\n— Ҳозирги замон ёшлари жуда ажойиб-да! Кўчада 4 та ёш йигит битта сигаретни галма-галдан чекиб ўтиришибди. Лекин ҳечам хафа эмаслар. Тинмасдан кулишяпти-я, барака топгурлар.\nБир йигит дўстини ёнига келиб деди:\n— Шифокорнинг айтишича, менинг саккиз соатлик умрим қолибди. Юр, туни билан шаҳар айланамиз, бор пулимга ресторанда ўтирамиз.\n— Ҳо-о, сен эртага барибир уйғонмайсан. Мен бўлсам эрта туриб ишга боришим керак.\n— Алло, ўртоқ қаердасан?\n— Автобусда, келяпман!\n— Тезроқ бўлақолгин...\n— Яхши. Ҳозир, ҳайдовчига айтаман!\nЯқин дўст бўлган иккита бой учрашиб, суҳбатлашиб қолибди:\n— Шу дангаса ўғлимни ишга олсанг дегандим...\n— Муаммо эмас! Эртага келаверсин. 1-2 соат офисда, компьютер ўйин ўйнаб кетади. Маоши 5 миллион бўлади.\n— Дўстим, мен уни ростан ҳам ишлашини хоҳлайман.\n— Майли, ярим кунга келақолсин. Интернетда янгиликларни ўқиб, қаҳва ичиб кетади. Ойига - 2 миллион, бўладими?\n— Ҳа, йўқ... У камида 10 соатлаб ишлаши керак. Маошини 700 мингдан оширмайсан...\n— Э, бунақаси кетмайди! Ўғлингга айт, ёнимга институт дипломи билан келсин!


Мухлислар нима учун Хабиб Нурмагамедовни қоралашмоқда?\nМутлақ жангчилар чемпионати (UFC) чемпиони, россиялик жангчи Хабиб Нурмагомедов ва унинг туғишган укаси Абубакар Нурмагомедов твиттердаги The MMA Bible аккаунти орқали тарқалган видеодан кейин танқидлар остида қолди. Видеода Абубакар уйсиз ночорларни пул эвазига жисмоний машқларни бажаришга ундайди, бу ҳолатда камера ортида бўлган Хабиб тинимсиз кулади.\nБу видео Хабибнинг ижтимоий тармоқдаги саҳифасида эълон қилингач, танқидлар бошланиб кетди. Тез орада видео ўчирилди, лекин мухлислар россиялик спортчига нисбатан «компромат»га эга бўлиб улгурганди. Қолаверса, спортчилар ҳам уни танқид қилишга қўшилди.\nЖумладан, швециялик жангчи Жек Херманссон ҳам Нурмагомедовларни қоралаб чиқди.\n«Жуда хунук қилиқ. У ҳар куни машғулотлар вақтида одамлар залда қандай машқ қилаётганини кўриб кулмаган, энди эса у буни кулгили демоқда, чунки отжиманияни уйсиз кишилар қилишмоқда», дея ёзган Херманссон.\n«Ҳамиша худо ҳақида гапириб юрган одамнинг бундай иш тутишини кўриш мен учун оғриқли», дейди мухлислардан бири.\nИнтернет фойдаланувчилари орасида бу ҳаракатни «жиддий хато» сифатида баҳолаганлар ҳам бор.\n«У бироз аввалроқ берган интервьюсида камтарлик ҳамда ёш авлодга ўрнак бўлиш ҳақида гапирганди. Мен Хабибнинг мухлисиман, аммо унинг бу ҳаракати – жиддий хато бўлди», дейди улардан бири.\n«Уйсизларни мазах қилиш – пасткашлик. Умид қиламанки, Конор унга кўрсатиб қўяди», дейилади изоҳлардан бирида.\nРоссиялик жангчи Александр Емельяненко эса Хабибнинг ҳаракатида қўрқинчли нарса кўрмаётганини айтган.\n«Бунинг нимаси ёмон. Бу ҳаракат ва пасткашлик орасида боғлиқлик кўрмаяпман. Улар ўзлари истаб, машқ қилишмоқда. Бу бекорчиларнинг танқидларига тушунмаяпман», деган у РЕН ТВ учун берган интервьюсида.\nХудди шу вақтда бошқа бир россиялик спортчи, хоккейчи Александр Овечкин билан бир йил олдин содир бўлган воқеани эслашмоқда. У ўшанда Канаданинг Эдмонтон шаҳрида уйсиз кишига ўз устидаги курткасини ечиб бериб, таҳсинларга сазовор бўлганди.\n«Биз Алекс Овечкин қиш кунида устидаги курткаси ва бошидаги кийимини кўчадан ўтиб кетаётган уйсиз кишига бериб юборганини кўргандик», дея Овечкиннинг раҳмдиллигини эслаган фикр қолдирувчилардан бири.


BBC Uzbek - O'zbekiston - Ўзбекистонда бозорлар тўғрисида янги қоидалар эълон қилинган\nЎзбекистонда бозорлар тўғрисида янги қоидалар эълон қилинган\nСўнгги янгиланиш 8 сентябр 2012 - 11:43 GMT\nҚарорга асосан, энди бозорларда пул айирбошлаш шаҳобчаларидан ташқари ҳориж валютасини сотиш тақиқланади.\nВазирлар Маҳкамасининг 253-сонли қарори билан Ўзбекистонда бозорлар ва савдо мажмуалари фаолиятини ташкил этиш қоидалари тасдиқланган.\nБелгиланган қоидаларга биноан, деҳқон бозори, чорва, парранда ва бошқа ҳайвонлар билан савдо қилувчи бозор, шунингдек буюмлар бозори алоҳида бўлиши ва ёзувлар билан кўрсатиб қўйилиши айтилмоқда.\nҚарорда кўрсатилишича, бундан буён республикадаги бозорлар ҳудуди электр билан ёритилганлиги, атрофи тўсилганлиги, бозорга кириш ва чиқиш жойлари бўлиши кераклиги, савдо расталари рақамланганлигига эътибор қаратилади.\nБозор ҳудудидаги эълонлар давлат тилида ёзиб қўйилиши ҳам таъкидланган.\nСавдо мажмуалари ва бозорларда белгилангандан ташқари қўшимча савдо жойларини ташкил этиш, шунингдек контейнерлар, автомашиналардан озиқ-овқат маҳсулотларини сотиш мумкин эмас.\nШунингдек, алкогол ичимликларни, қимматбаҳо тақинчоқлар ва буюмларни, аудио-видео ёзувлар, компютер дастурлари, дори воситаларини бозор савдо нуқталаридан ташқарида сотишга йўл қўйилмайди.\nБозорда 1,2 метрдан ортиқ жойни эгаллаган киши қўшимча ҳақ тўлашига тўғри келади.\nШу билан бирга, ўзига тегишли жойни бошқа кишига савдо қилиш учун бериб туриши қонунга зидлиги таъкидланган.\nҚоидага биноан, тадбиркорлардан ижара тўловлари ва бошқа хизматлар учун тўловлар фақат банк тизими орқали автоматлаштирилган ҳисоб йўли билан олинади.\nБунда йиғимнинг тўлиқлиги давлат солиқ хизмати органларининг ходимлари томонидан ҳар куни текшириб борилиши айтилган.\nШуниси эътиборлики, қарорга асосан бундан буён бозор ҳудудида пул айирбошлаш шаҳобчаларидан ташқари ҳориж валютасини сотиш тақиқланади.\nЯкка тартибдаги тадбиркорлар эса, келтирган импорт товарлари ва ўзи тайёрлаган маҳсулотларни сотиш ҳуқуқига эгалиги сақланиб қолади.\nЮнусубод бозори улгуржи савдо расталари ва бозор ҳудудидаги ошхоналар бузиб ташланди\nЎзбекистонда доллар қиймати кескин тушиб кетмоқда\nТошкентда Навоий ярмаркасини янги жойга кўчиришга буйруқ берилган.\nТуркманистонда минтақадаги энг йирик очиқ бозор яна ўз фаолиятини бошлади\nСамарқанддаги энг йирик кийим бозорига ўт кетди


АҚШ разведка идораларига COVID-19 ҳақида эпидемиядан бир ой олдин маълумот берилган — NYP - Халқ сўзи\n21:42 15 Сентябр 2021 Дунё\nАҚШда яшовчи хитойлик диссидент, ҳуқуқ ҳимоячиси Вэй Цзиншэн АҚШ разведка идораларига COVID-19нинг тарқалиши ҳақида 2019 йилнинг ноябрь ойида, Хитой касаллик тарқалишини расман тан олишидан бир ой олдин хабар берган.\nБу ҳақда “New York Post” (NYP) “Уханда аслида нима бўлган эди”га китобига асосланиб ёзмоқда.\nЦзиншэн илк бор қандайдир сирли вирус ҳақида 2019 йил октябрь ойида, Уханда Бутунжаҳон ёзги ҳарбийлар ўйинлари бўлиб ўтаётган пайтда Пекиндаги обрўли одамлардан эшитган. Кейин у бу ҳақда дарҳол ўша пайтдаги АҚШ президенти Дональд Трамп билан алоқаси бўлган америкалик сиёсатчига, шунингдек, хитойлик инсон ҳуқуқлари фаоли Димон Лю ва унинг турмуш ўртоғи, Марказий разведка бошқармасининг собиқ агенти Роберт Сюттингерга айтган.\n“Мен уларнинг бу ҳолатдан менчалик қаттиқ ташвишга тушмаётганини тушундим ва батафсилроқ маълумот тўплашга ҳаракат қилдим. Афтидан, улар бирон-бир мамлакат расмийлари вирус тарқалиши ҳақидаги маълумотларни яширишга қодир эканига ишонишмади”, дейди Цзиншэн.\nЛю, ўз навбатида, Цзиншэн билан суҳбатдан сўнг, Трампнинг миллий хавфсизлик бўйича маслаҳатчиси ўринбосари Мэтту Поттинжерга етказиш учун маълумот тайёрлаган.\n“Лекин мен уни (маълумотни) юбормадим, чунки бу ақлбовар қилмас ҳолатдек туюлди”, дейди Лю.\nЛюнинг қўшимча қилишича, у коронавирусни “SARS”дан хавфли эмас, деб ҳисоблаган.\nАҚШнинг Давлат департаментининг собиқ ходими, Хитойнинг Ухан шаҳрида COVID-19 тарқалишини текшираётган Дэвид Ашернинг айтишича, 2019 йил охирида АҚШ ҳукуматида касаллик ҳақида бошқа муҳим маълумотлар бор эди, лекин ҳамма фактларни солиштиришнинг имкони бўлмаган.\nCOVID-19нинг авж олиши биринчи марта 2019 йил декабрь ойида Хитойнинг Ухан шаҳрида кузатилди. Дастлаб янги инфекциянинг манбаи денгиз маҳсулотлари бозори экани айтилди. Аммо Жаҳон соғлиқни сақлаш ташкилоти бу бозор, ҳақиқатан ҳам, коронавирус манбаи эканлиги тўғрисида аниқ далиллар топмаганини билдирди.\nСўнгги маълумотларга кўра, дунёда коронавирус юқтирганлар сони 225 миллиондан ошган. Инфекция асоратлари оқибатида 4,6 миллиондан ортиқ кишилар ҳаётдан кўз юмди.


Никоҳ тўйларидаги бидъатлардан сақланайлик — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nНикоҳ тўйларидаги бидъатлардан сақланайлик\nҚуръони каримда шундай марҳамат қилинади: “Эркакми ё аёлми кимда ким мўъмин бўлган холида бирор эзгу иш қилса, бас, биз унга ёқимли ҳаёт баҳш этурмиз ва уларни ўзлари қилиб ўтган гўзал (солиҳ) амаллари баробаридаги мукофот билан тақдирлаймиз” (Наҳл сураси, 97-оят).\nҲозирда имом-домлалар, отинойиларнинг тинимсиз саю ҳаракатлари, маъруза суҳбатлари туфайли маҳалла ҳудудларимизда тўйлардаги бидъатлар ҳам барҳам топаётгани кўзга яққол ташланмоқда. Мисол учун қиз томондан куёвга “тўш юбориш” маросимида маҳсус сандиқларда сарпо-совғалар, ўндан ортиқ тоғора, патносларда турли таом-пишириқлар, мевалар жўнатиш, қимматбаҳо мебель, гиламлар, ҳашаматли пардалар, саноқсиз кўрпа-тўшаклар, қудалар томонидан бир-бирларига бериладиган сарполар, тўйдан кейин куёвнинг хонадонига таом жўнатиб туриш каби бидъатларга чек қўйилмоқда.\nШунингдек, Сафар ойида тўй қилиш, сафарга чиқиш ва бошқа яхши амалларни ўтказиш мумкинлиги ҳақида ҳадислар асосида олиб борилаётган тушунтириш ишлари ҳам яхши самара бермоқда, инша Аллоҳ. Зеро, Пайғамбаримиз соллаллоҳу алайҳи васаллам қизлари Фотимаи Заҳро розияллоҳу анҳуни Али розияллоҳу анҳога сафар ойида никоҳлаганлар. Шу ойда Ҳайбарни фатҳ қилганлар. Сафар ойини “Яхшилик ойи”, деб атаганлар.\nБидъат ҳақида Пайғамбар алайҳиссалом шундай марҳамат қилганлар: “Ким Исломда гўзал одатлар пайдо қилса ва ундан кейин ўша одатга амал қилса, унга ўша амалнинг ажри ва унга амал қилганларнинг ажри бўлур. Бунда уларнинг ажридан бирор нарса ноқис қилинмас. Ким Исломда бир ёмон одат пайдо қилса ва ундан кейин ўша одатга амал қилинса, унга ўша одатнинг гуноҳи ва кейинчалик унга амал қилганларнинг гуноҳи бўлур.Бунда уларнинг гуноҳидан бирон нарса ноқис қилинмас”, — дедилар (Имом Муслим, Термизий, Насоий, Можа ривоятлари).\nАллоҳим, бизларни дини Ислом йўлидан оғишмай амал қилиб боришимизни насиб этгин.